title: Binnenstêd Ljouwert ôfsletten foar auto's by iepening LF2018

maintext:
In grut part fan it sintrum fan Ljouwert is folslein ôfsletten foar autoferkear mei it iepeningfeest fan Kulturele Haadstêd 2018. Dat lit de gemeente Ljouwert witte. It giet om de perioade fan 16.00 oere middeis oant 23:00 oere jûns op sneon 27 jannewaris. Ek de parkeargaraazje it Saailân moat ticht. Neffens de organisaasje fan LF2018 is dat om "sa goed mooglik de ferkearsstreamen te garandearjen en de publyksstream sa feilich en noflik mooglik te hâlden."
Ek boaten meie mei de iepening net op de stêdsgrêften farre. Troch de hiele stêd hinne bin dy sneon aktiviteiten. Op guon plakken komme poadia te stean en binne optredens. Op dy plakken kin fan 15 jannewaris ôf al net mear parkeard wurde. Op oare plakken is it fan 25 jannewaris ôf ferbean de auto te parkearjen.
De gemeente riedt minsken oan de auto by it WTC Expo del te setten. Fan dêr ride fergees bussen nei de Ljouwerter binnenstêd ta.


title: Liveblog: Koade oranje fanwegen hurde wynstjitten

maintext:
It KNMI hat koade oranje ôfjûn foar Fryslân. Dat is fanwegen it gefaar troch hurde wynstjitten. Neffens it KNMI kinne dy wynstjitten út it westen oant noardwesten in krêft hawwe fan tusken de 100 en 120 kilometer yn 'e oere. It waaralarm jildt fan njoggen oere tongersdeitemoarn oant ien oere tongersdeitemiddei. Dêrnei jildt noch koarte tiid koade giel, mar dêrnei wurdt de situaasje wer normaal, sa tinkt it KNMI.
Iselmargebiet koade read
Foar it Iselmargebiet jildt koade read. Dêr kinne wynstjitten foarkomme fan 110 oant 130 kilometer yn 'e oere, mei lokaal mooglik sels 140 kilometer yn 'e oere. Minsken wurde warskôge it wetter net op te gean.
Folgje hjoed ús liveblog om op 'e hicthe te bliuwen fan de stoarm. Brûkers fan in iPhone en iPad kinne de blog hjir sjen.

fasttext_language: fy


title: It iepenbier ferfier staakt tongersdei

maintext: Der ride tongersdei minder streekbussen en regionale treinen as gefolch fan in staking. De fakbûnen wolle mei in lanlike staking ôfspraken oer in fermindering fan wurkdruk ôftwinge. De fakbûnen hiene de wurkjouwers in ultimatum steld, dat tiisdei om 12 oere middeis ôfrûn, mar wachtsje dat no net langer ôf. De wurkjouwers hiene de fakbûnen útnûge foar in petear om de aksjes foar te kommen, mar neffens de fakbûnen kamen de ferfierbedriuwen net mei konkrete foarstellen.


title: Norofirus noch net ûnder kontrôle yn Beuckelaer

maintext:
Yn fersoargingshûs Beuckelaer yn Sint-Anne binne noch altiten maatregels nedich om it norofirus derûnder te krijen. It fersoargingshûs hat al hast twa wiken te krijen mei dy foarm fan búkgryp. Bewenners bliuwe sa folle mooglik yn har appartemint, se ite en kofjedrinke net mei elkoar.
Famylje wurdt frege om sa min mooglik op besite te kommen. It personiel tinkt ekstra om de hygiëne, dan giet it foaral om goed hannen waskje. Op it heden binne der noch in stik as fiif bewenners siik. Mei elkoar ha hast 70 bewenners en personielsleden siik west troch it norofirus.


title: Wagenborg skrast ôffearten fanwegen eastewyn en leech wetter

maintext:
Skipfeartûndernimming Wagenborg ferwachtet snein en moandei lêst te hawwen fan hurde eastewyn. Dêrtroch stiet it wetter yn de Waadsee leech. Dêrom hat Wagenborg fjouwer ôffearten tusken Holwert en It Amelân skrast.
De ôffeart fan It Amelân dy't foar snein 19.00 oere pland stie giet net troch. Ek de ôffeart fan in oere letter, fan Holwert, is troch Wagenborg derút smiten.
Neist twa ôffearten op snein, skrast Wagenborg der ek twa op moandei. It giet hjir om dy fan 8.30 oere fan It Amelân en dy fan 9.30 oere fan Holwert.
LET OP: Vanwege voorspelde lage waterstanden is de mogelijkheid om de haven van Holwerd veilig te bereiken de komende dagen beperkt. Als gevolg hiervan vervallen de volgende afvaarten: ZONDAG 7 januari 19.00 uur vanaf Ameland en 20.00 uur vanaf Holwerd. — Boot Ameland (@wpd_ameland) January 6, 2018


title: Dochs gjin prekariorjochten foar ynwenners Achtkarspelen

maintext:
De gemeente Achtkarspelen sil derfoar soargje dat har ynwenners gjin prekariorjochten oan wetterliedingbedriuw Vitens hoege te beteljen. Dy tasizzing hat wethâlder Harjan Bruining tongersdeitejûn dien, nei't de gemeenteried in moasje mei dat boadskip yntsjinne hie. Neffens de wethâlder is de gemeente yn petear mei Vitens en hat hy der alle fertrouwen yn dat se goeie ôfspraken meitsje kinne.
Brief
Ein ferline jier krigen ynwenners fan Achtkarspelen in brief wêryn't wetterbedriuw Vitens oankundige dat se de prekariorjochten trochberekkenje oan de klanten. Neist Achtkarspelen is Tytsjerksteradiel de iennige Fryske gemeente dy't prekariorjochten opleit.
''Onze inwoners hoeven niet bang te zijn voor een extra factuur van het waterbedrijf. Zij kunnen binnenkort hierover een brief verwachten van Vitens en de gemeente'', seit Bruining.


title: Grutte drokte by ôftraap LF2018, tûzenen harkje nei ferhalen

maintext:
Kulturele Haadstêd 2018 is los. Tûzenen minsken ha ferspraat oer de folsleine provinsje nei mekoars ferhalen lústere by de ôftraap fan it iepeningswykein. En dêrmei wie it earste evenemint, de '2018ferhalen', in grut súkses dêr't de organisaasje fan LF2018 tige wiis mei is. "It fielt as de jûn foar de Alvestêdetocht yn 1997. Dat gefoel fan dat der wat gruts bard. En dat wy grutsk op Fryslân binne en dat graach oan de hiele wrâld sjen litte wolle."
"Utsûnderlik drok"
"Oan alle kanten brûst it yn Fryslân", seit de organisaasje. Foar in freedtejûn wie it útsûnderlik drok yn Ljouwert. It wie tige drok op de plakken dêr't de ferhalen ferteld en belústerje wurde koene. Sa siet de nije biblioteek yn Ljouwert grôtfol. Elske de Wall fertelde dêr har persoanlike ferhaal oer har heit en soantsje Herre. Ek yn it Frysk museum en it kantoar fan Kulturele Haadstêd yn de Blokhûspoarte koene der gjin minsken mear by.
"Alle jierren dwaan"
Bûten Ljouwert wie de drokte der net minder om. In soad minsken hawwe yn Noardburgum it ferhaal oer de histoarje fan de autocross besocht en der stiene rigen foar it Planetarium yn Frjentsjer. Minsken moasten dêr in ronde wachtsje oant se it planetarium yn koene. "Sa'n evenemint as jûn soene we alle jierren dwaan moatte", wiene de reaksjes dêr op strjitte yn Frjentsjer.
De Krûdhof yn Bûtenpost hie sa'n 250 besikers. Koördinator Karin Hoogterp fan de Krûdhof is sa bliid mei it súkses, dat der no al in nije edysje pland is.
Omrop Fryslân wie live by it evenemint. Ferslachjouwers ha fanút fiif ferskate plakken rûnom yn de provinsje ferslach dien.
Live
It grutte iepeningsfeest fan Kulturele Haadstêd 2018 giet sneontejûn op ferskate plakken yn de stêd los. Omrop Fryslân komt fan 20.30 oere ôf mei in live telefyzjeprogramma oer LF2018 en de iepening.


title: Plysje ûndersiket ferliezen hússikingsbefel yn Warten

maintext:
De plysje ûndersiket hoe't it kin dat in meiwurker yn Warten in hússikingsbefel ferlern hat. It telefyzjeprogramma Hart van Nederland melde sneintejûn dat ien fan syn ferslachjouwers dat befel fûn hat by it draaien fan in reportaazje oer in oar ûnderwerp.
De plysje hat yntusken kontakt hân mei de fertochte foar wa't it hússikingsbefel ôfjûn is en ek mei it slachtoffer. It soe dêrby gean om in sedesaak. De plysje erkent dat der in flater makke is.


title: Derek Buitenzorg sechsde yn lêste koers

maintext: Derek Buitenzorg hat syn lêste koers rûn. Sân jier lyn waard de draver troch de sportredaksje fan Omrop Fryslân rêden fan de slacht, freed kaam in ein oan it jongesboek. Us Derek waard sechsde yn syn lêste koers. Klarien de Wrede hat al dy jierren soarge foar Derek. "It wie altyd moai om mei him op paad te gean", sei se. "Je slute no in haadstik ôf. Je witte dat je net mear mei him nei de koers gean, dat docht my wat."


title: KNMI jout koade giel ôf foar Fryslân fanwege glêdens

maintext:
It KNMI hat koade giel ôfjûn fanwege glêdens. De warskôging jildt foar benammen it noarden en easten fan it lân. Troch buien en trochdat wiete stikken fan de dyk befrieze, kin it pleatslik glêd wêze. Neffens it KNMI moatte ferkearsdielnimmers it rydgedrach oanpasse.
De warskôging jildt foar Fryslân oant sneontemoarn 10.00 oere. Yn de twadde helte fan de moarn sil de lokale glêdens wer ferdwine.


title: Iepening Kulturele Haadstêd LF2018: "Grutsk op Ljouwert"

maintext:
De Ljouwerter binnenstêd brûsde by de iepening fan Ljouwert Fryslân 2018, LF2018. De loft wie fold mei enerzjy, passy en waarmte. "It hat noait wat weest en sil noait wat wurde" feroare yn "It is wel wat". Manmachtich kaam it publyk ôf op de iepening yn de binnenstêd. De trije pleinen stiene grôtfol minsken. Ek al reinde it en wie it wetterkâld, minsken wiene bot ûnder de yndruk fan de iepening en seine dat se pikefel krigen. It publyk kaam goed yn beweging doe't yn it spesjaal foar de iepening komponearde muzykstik, 'It Woanskip' trochklonk. It gie dêrnei wer feilleas oer yn it liet 'Seis oere thús' fan Nynke Laverman. Op it momint dat se opkaam op in Frysk hynder foel der in waarme tekken oer it Saailân. Se song neffens in man, dy't alle repetysjes sjoen hie, de bêste ferzje. Dat yn kombinaasje mei de animaasje op de trije Aldehoutuorren op de ferskate pleinen joech in ynbannich spektakel.
Eefkes nei tsien oere wie de eare oan de Kening en de Keninginne om oan it sabeare klokketou te lûken om sa de klokken te lieden. It wie it offisjele begjin fan it kulturele haadstêdjier fan Ljouwert. Neffens boargemaster Ferd Crone hie it keninklik pear genoaten fan de iepening, fan it muzykstik en benammen ek fan de minsken op it plein. Mei de seremoanje sette hy syn paraplu oan de kant om it publyk better sicht te jaan op dat wat barde op it plein. En der barde in soad. Op alle gebouwen, om it publyk troch de stêd hinne, stiene muzykkorpsen of artysten te spiljen. Sa hie it NNO, it Noord Nederlands Orkest, in plak krigen op de boppeste etaazje fan it Fries Museum en it Pasveerkorps spile de stjerren fan de himel boppe de argiven fan Tresoar.
Drokte op de pleinen, waarme fuotten foar tv-sjoggers
Omdat it sa drok wie moast de befeiliging yngripe. Minsken dy't flak foar it begjin fan de iepening it Saailân op woene waarden opkeard. Guon setten ôf nei hûs. In âldere man wie teloarsteld: "Staan we hier nou de hele tijd voor maar één liedje." Sa like it ek wol. Der waard net goed dúdlik makke werom't minsken sa lang wachtsje moasten yn kjeld. Sa barde der foarôfgeand oan de offisjele iepeningshanneling net in hiel soad. Nei ôfrin hiene minsken in soad muoite om wer fan it plein ôf te kommen. Op plakken wie it sa drok dat guon fan de stegen efkes ôfsletten waarden.
De minsken thús foar de telefyzje hiene it better, benammen waarmer. Mear as 800.000 minsken folgen de iepening fan LF2018 fia de live tv-útstjoering op NPO1. Op dy útstjoering kaam in soad krityk, benammen omdat presintator Frits Sissing tefolle troch de iepening hinne siet te 'jeuzeljen', mei 'ferskate oare eamelkonten'. "Spitich, want Ljouwert sels wie moai", skriuwt Hanneke de Jong op Twitter. Sjongeres Iris Kroes op twitter: "SJONGEJONGEJONGEJONGEJON dit wás me toch een spektakel. Wat een dag en WAT een sfeer. IK HOU VAN FRYSLAN." Minsken bûten Fryslân fine it lestich om it liet 'Seis oere thús' fan Nynke Laverman te begripen. "Wat is daar het idee achter? Moeten Friezen om zes uur thuis zijn?", skriuwt de Grinzer TV-recensent Job van Schaik yn it Dagblad van het Noorden. Hy seach fierder benammen "veel promofilmpjes met alle denkbare chlichés over Friesland". Cornald Maas fûn de iepening net sa Europeesk. "Heb de stellige indruk dat vooral Friesland wordt gevierd vanavond. Laat staan Nederland, laat staan Europa."
Al mei al wie de iepeningsseremoanje sels fan heech nivo. De animaasje dy't toand waard op de ferskillende skermen wie moai makke. Tryater hat alle ferwachtingen mear as wier makke. It selskip hat sjen litten sokke grutte produksjes oan te kinnen. De latte foar it kommende jier leit heech.
"It wie in 8, mar gjin 10"
It foarum fan Buro de Vries hat op de dei nei de offisjele iepening wol wat opbouwende krityk op it evenemint. "Ik hie wol wat mear kontekst, wat mear útlis sjen wollen", seit Marijke Roskam. "Wat wolle we eins berikke mei de kulturele haadstêd? Dat meie je de minsken best fertelle." Twadde Keamerlid Isabelle Diks - âld-wethâlder fan Ljouwert - miste 'dynamyk op it plein" yn de oanrin nei de offisjele iepening. "Het was wel erg koud. Dan moet je alle mensen die staan te wachten wel wat bieden." Ek Diks hie wol wat mear útlis sjen en hearre wollen, bygelyks fan de kommissaris fan de Kening. Ald-deputearre Sjoerd Galema is kritysk oer de lanlike tv-útstjoering op basis fan alle krityske reaksjes dy't er krige. "Ik krij de yndruk dat Fryslân him hiel goed oan Fryslân sjen litten hat, mar noch net sa goed oan de rest fan Nederlân en Europa. Mar gelokkich hawwe we dêr noch it hiele jier foar." It trio ûnderstreket dat it om opbouwende krityk op ûnderdielen giet, want se fûnen it sels in "hele bysûndere en sels ûntroerende jûn". "Hâldt it der mar op dat it in acht wie en gjin tsien", seit Marijke Roskam.
SJONGEJONGEJONGEJONGEJON dit wás me toch een spektakel. Wat een dag en WAT een sfeer ❤😍 IK HOU VAN FRYSLAN — Iris Kroes (@iriskroes) January 28, 2018
Verdikkeme..... t'is koud, t'is nat, t'waait, k'heb een drup aan de neus, maar wat was dit mooi. Als Groninger best trots op dit Friese dorp.#lf2018 #ch2018 #Leeuwarden pic.twitter.com/KMMJfvWPBV — Potje (@Potje77) January 27, 2018
Ik heb kort naar de opening van #LF2018 op tv gekeken, maar vond de registratie vrij #Skraal. — Le Mrac (@Le_Mrac) January 27, 2018
Zo jammer dat de tv uitzending vreselijk slecht was. Allemaal losse fragmentjes en interviews waardoor we nauwelijks iets meekregen van het geheel. Erg slecht van @AVROTROS #LF2018 — LiesbethvBerkel (@LiesbethvBerkel) January 27, 2018
In moaie iepening fan #LF2018 en #CH2018. En no de harsens derby en net tefolle wêrom sjen mar ek neie dingen derby. Ferjit it #plattelân net. #Feestyndetint en no derhinne. pic.twitter.com/qYlw2jlDzS — Berend Bilker (@BerendBilker) January 27, 2018
Wat een prachtige opening van #LF2018 in #Leeuwarden! Maar wat een ontzettend teleurstellende live-registratie van @AVROTROS. Hoe je compleet de plank mis kunt slaan. Had @OmropFryslan dat niet beter kunnen doen? — Sebastiaan Scheffer (@s_scheffer) January 27, 2018
Opening #lf2018 meegemaakt op Gouverneursplein, mooi openings-spektakel, begeep dat er op TV weinig van overbleef #fail — Oldegalileën (@oldegalileen) January 27, 2018
Het was koud, motregen, winderig maar zeker de moeite waard om er bij te zijn #lf2018 pic.twitter.com/O8vCgdYXC4 — Francy Stobbe (@FrancyStobbe) January 27, 2018


title: PostcodeKanjer fan 53,9 miljoen falt yn Eastermar

maintext:
De PostcodeKanjer fan 53,9 miljoen is nijjiersdei fallen yn Eastermar, op postkoade 9261. Dat hat de Nationale Postcode Loterij bekend makke op harren webside.
De PostcodeKanjer wurdt altyd yn twaen dield: de helte fan it jild (26,95 miljoen euro) giet nei de winnende strjitte: de oare helte giet nei de rest fan de wyk wêryn't de winnende strjitte leit. De winnende wyk (mei de postkoade dy't begjint mei 9261) is no dus bekend, mar de winnende strjitte wurdt moandeitejûn nei 22.30 oere hinne bekend makke by RTL Boulevard.


title: FIDEO: Fjildrider Van der Meer moat NK sjitte litte

maintext: In kâns dy't jo nea wer krije: It NK-fjildriden ride yn sa'n bytsje jo eigen achtertún yn Surhústerfean. Mar de man dy't dat dwaan koe, Gosse van der Meer fan Surhuzum, stiet snein oan de kant. Hy rekke blessearre by in falpartij en is noch net alhiel better.


title: Stroomsteuring yn Ljouwert: MCL troffen

maintext:
Der is op dit stuit in stroomsteuring yn Ljouwert. Dy begûn om ûngefear kertier foar alven. Meldingen komme benammen út de wenwiken en bedriuweterreinen oan de súdkant fan de stêd. Underoaren sikehûs MCL is troffen troch de steuring. Krúsjale ôfdielingen - lykas de operaasjekeamers hawwe in needstroomfoarsjenning - mar yn bygelyks de kantoaren is it ljocht út en kinne de kompjûters net brûkt wurde. Wurdfierder Mostert seit dat de operaasjes dy't al oan de gong wiene, ôfmakke wurde. Nije operaasjes kinne net begjinne, oant der wer stroom is.
Ek Omrop Fryslân hie lêst fan de stroomsteuring, mar mei help fan de needstroomfoarsjenning koene de systemen hiel rap wer opstarten wurde. Ek de radioútstjoering gie gewoan troch.


description: Hûnderten Fryske skoalbern songen freedtemiddei it liet 'Seis oere thús'. Dêrmei iepenen de bern offisjeel Ljouwert-Fryslân 2018. De skoallen dy't hjiroan

title: FIDEO: Hûnderten bern sjonge LF2018-liet 'Seis oere thús'


title: Fûnemint blokhûs Starum folrûn mei reinwetter

maintext:
De gemeente Súdwest-Fryslân docht ûndersyk nei mooglike skea oan it fûnemint fan it blokhûs fan Starum. Dat is troch al it reinwetter fan de ôfrûne wiken ûnder wetter rûn. It blokhûs is in replika fan de boarch dy't yn de 16e ieu yn it sintrum fan de stêd stie.
Yn it saneamde poartgebou is in lucht- en wettertichte romte makke dêr't in part fan it âlde fûnemint opboud is. Sa'n romte is needsaaklik om it te behâlden. It wetter is der moandei útpompt. De boarch moat goed beskerme wurde om't it archeologysk erfguod is.


title: Dwerse Ljouwerter fernielt ynterieur plysje-auto

maintext:
De Ljouwerter plysje wie sneintemoarn tsjin melkerstiid drok mei in dwerse Ljouwerter (20). Dy begûn op plysjes om te skellen yn it Ljouwerter útgeanssintrum en waard dêrom oanhâlden. Underweis nei it plysjeburo wie de man drok mei it fernielen fan it ynterieur fan de plysje-auto. Hy mocht dêrom oanslutend op it plysjeburo bliuwe. De plysje sil de man snein ferhearre oer de misledigingen en it fernielen fan de tsjinstauto.
De plysje lit fierder witte dat, ôfsjoen fan in pear lytse ynsidinten, de sfear fierder hiel goed wie yn it Ljouwerter stapsintrum. Troch de grutte drokte yn de stêd wiene der wol op ferskate plakken lange rigen foar hoarekasaken, mar ek dat hat net ta grutte problemen laat.


title: Miljeustrjitten better tagonklik

maintext:
In protte miljeustrjitten yn Fryslân binne fan tiisdei ôf ek tagonklik foar minsken út oare gemeenten. Omrin wol op dizze manier soargje dat minsken har grut ôffal en kringloopguod makliker kwyt kinne en dat se minder kilometers hoege te meitsjen. It giet om de gemeenten Ljouwert, Waadhoeke, Harns, Hearrenfean, Eaststellingwerf en Opsterlân, dy hawwe mei-elkoar ôfspraken makke. De ynwenners fan dizze gemeenten kinne, as it harren better útkomt, ek by oare miljeustrjitten terjochte. Wol betelje se it taryf fan de 'eigen gemeente'.
It is de bedoeling dat minsken bewuster omgean mei har ôffal, en dat hieltyd mear ôffalprodukten op 'e nij brûkt wurde. Omrin wol minsken mear ynformaasje te jaan oer recycling en sirkulêre ekonomy.


title: Stroomsteuring leit treinferkear fan en nei Zwolle plat

maintext: Ferkear dat mei de trein fan en nei Zwolle reizget, moat rekken hâlde mei fertragingen. Troch in stroomsteuring by de netbehearder lei it treinferkear in skoft stil. De steuring is no foarby, mar it treinferkear komt pas tongersdeitejûn om 22.00 oere hinne wer op gong. NS advisearret reizgers de reisplanner te besjen foar de aktuele situaasje op it spoar.


title: Kariljon Ljouwert klinkt foar hillige Antonius

maintext:
De nammedei fan de hillige Antonius wurdt woansdei fierd en dat bart op bysûndere wize. It kariljon fan it stedhûs yn Ljouwert wurdt in oere lang let. Dit wurdt mooglik makke troch it Sint Anthony Gasthuis, dat ferneamd is nei de hillige Antonius. It gasthûs hat foar it bespyljen in spesjale stedsbeierdier út Grins oanlutsen. Hy sil yn it ramt fan Kulturele Haadstêd alle freedtemiddeis tusken 12.00 en 13.00 oere it kariljon bespylje. Dêrnjonken wurdt it kariljon ek op heechtiidsdagen let.
Utsein fan it bespyljen fan it kariljon, is der woansdei ek in spesjale lunch mei sop en boffert yn de bestjoerskeamer fan it Sint Anthony Gasthuis.


description: Antoinette de Jong is op de 3000 meter by de wrâldbekerwedstriden yn Erfurt twadde wurden. De Jong, de kampioen fan Nederlân op dizze ôfstân, ried 4.05.45.

title: Antoinette de Jong wurdt twadde op de 3000 meter yn Erfurt


title: Soargen oer húsfêsting hynstekeuring

maintext:
It Frysk Hynstestamboek hat noed oer de lokaasje fan de hynstekeuring. It WTC yn Ljouwert is no al hast te lyts foar it evenemint en der binne plannen om de halkapasiteit fan it WTC lytser te meitsjen, as it nije Cambuurstadion by it WTC boud wurdt. Ids Hellinga, direkteur fan it Frysk Hynstestamboek, fynt dat soarchlik, om't it evenemint thúsheart yn Ljouwert en dêr neffens him ek bliuwe moat.
De hynstekeuring dy't hjoed plakfynt is stiif útferkocht en der hiene mei gemak noch folle mear kaarten ferkocht wurde kind. Der binne hast 9000 taskôgers.


title: Drankrider mei heale liter wodka op oanhâlden yn Ljouwert

maintext:
In 34-jierrige Ljouwerter is woansdeitemiddei oanhâlden om't er fierstente folle dronken hie. Hy moast op it plysjeburo in azemanalyze dwaan en ferklearre dêr sels dat er in heale liter wodka dronken hie en dêrnei yn 'e auto stapt wie.
De fertochte is syn rydbewiis kwyt en hat in rydferbod oplein krigen. De man hie syn rydbewiis sûnt in healjier.


title: FIDEO: Powerkolleezje oer de foarming fan it Waad

maintext: It is it ferneamste gebiet fan hiel Fryslân, alle jierren lûkt it tûzenen besikers en it stiet sels op de UNESCO wrâlderfguodlist: it Waad. In gebiet fan tsientûzen fjouwerkante meter, dêr't we eins net sa'n soad fan witte. Dêrom krije wy de kommende moannen powerkolleezjes fan de Waadakademy. Tongersdei de earste, fan Hessel Speelman oer de geology fan it Waadgebiet. Of mei oare wurden: hoe is it Waad foarme?


title: Crispijn Ariëns wint KPN maraton cup yn Alkmaar

maintext:
Reedrider Crispijn Ariëns fan Wolvegea hat sneontejûn de alfde KPN marahon cup yn Alkmaar op syn namme skreaun. It wie de twadde seizoensoerwinning foar Ariëns, sûnt de earste begjin novimber op It Hearrenfean. Hy naam de liedersposysje oer fan teamgenoat Sjoerd den Hertog. Johan Knol einige yn Alkmaar as twadde en Marcel van Ham kaam as tredde oer de finish.
By de froulju wûn Lisa van der Geest. Emma Engbers einige as twadde, folge troch Aggie Walsma fan Boalsert. Sy pakte dêrmei it brûns yn Alkmaar.


title: Rekkenkeamers: "Waadfûns net ûnôfhinklik genôch"

maintext:
De Noardlike en de Rânestêdlike rekkenkeamers sette grutte fraachtekens by de ûnôfhinklikens fan it Waadfûns. De kontrôle-ynstânsjes fine de rol fan de provinsjes te grut. Sa nimme sy aansten in beslút oer subsydzjes dy't se sels oanfreegje. De beoardieljende rol soe oernaam wurde moatte troch in ûnôfhinklike kwaliteitskommisje, fine de rekkenkeamers.
It Waadfûns waard yn 2006 oprjochte om de gefolgen fan de gaswinning ûnder de Waadsee te kompensearjen. Bedriuwen en oerheden kinne subsydzje oanfreegje foar projekten dy't goed binne foar de natuer en it lânskip. Sûnt 2016 binne de Waadprovinsjes folle mear belutsen by it ûntwikkeljen en it yntsjinjen fan subsydzje-oanfragen. Neffens de rekkenkeamers liket it sa op 'in slachter dy't syn eigen fleis kart'.
Der is mear krityk: fan de 125 projekten dy't sûnt 2012 subsydzje krigen hawwe, binne mar 28 ta in ein brocht. Om't standert net metten wurdt oft de projekten bydrage oan de ferbettering fan de natuer en lânskipswearden, kin net besjoen wurde oft it jild goed bestege is. De rekkenkeamers fine dan ek dat der gau in evaluaasjesysteem komme moat.


title: Boargemaster Harns: PVV en FvD ûnfatsoenlike partijen

maintext:
De PVV en Forum voor Democratie bin ûnfatsoenlike partijen en it is goed dat dy yn Harns net meidogge oan de riedsferkiezingen yn maart. Dat boadskip hie boargemaster Roel Sluiter moandei op de nijjiersresepsje fan de gemeente. Sluiter hie muoite hân mei de oanwêzigens fan de beide 'rjochts-radikale' partijen yn de ried. Gearwurking dêrmei hie foar him dreech west.
As boargemaster stean jo boppe de partijen, sa seit Sluiter. Boppedat hawwe jo de kar fan de ynwenners te respektearjen. Dochs hie it Sluiter persoanlik al geweld oandien as beide partijen ûnderdiel wurden wiene fan de ried yn de havenstêd.


title: Plysje: Gjin spoaren fan drugs fûn yn bloed Remon Bruinsma

maintext:
Der binne gjin spoaren fan drugs oantroffen yn it bloed fan de ferdronken Remon Bruinsma fan De Westereen. Dat lit de plysje witte. It is de foarlopige útslach fan it toksikologysk ûndersyk troch it NFI. Wol is der alkohol fûn yn it bloed. It giet hjir om in earste útslach. Der sil noch neier ûndersyk dien wurde. De útslach hjirfan wurdt takom wike ferwachte.
Bruinsma waard nijjiersdei nei in syktocht fan in moanne fûn yn it wetter fan de Prinsetún yn Ljouwert.
In het bloed van Remon Bruinsma is alcohol aangetroffen. Dit is de voorlopige uitslag van het toxicologisch onderzoek door het NFI. Vooralsnog zijn er geen sporen van verdovende middelen gevonden. #RemonBruinsma #Leeuwarden (1) — Politie Fryslân (@polfryslan) January 12, 2018


title: LIVE: NK shorttrack yn iisstadion Thialf

maintext:
It Nederlânsk kampioenskip shorttrack is werom op It Hearrenfean. Omrop Fryslân is dêr snein live by yn iisstadion Thialf. De finaledei is fan 12.30 oere ôf folslein te folgjen fia Omropfryslan.nl en de Omrop-app. Yn dit live-artikel fine jo in livestream mei Nederlânsktalich ferslach fan Roelof de Vries, en de meast resinte útslaggen. Wolle jo nei de stream mei Frysk kommintaar sjen fan ferslachjouwer Andor Faber? Klik dat hjir (wurket allinnich op in kompjûter of laptop). Scroll nei ûnderen foar de útslaggen fan de finales.
Utslaggen:
Finale 1500 meter froulju
1. Avalon Aardoom
2. Marijn Wiersma
3. Rianne de Vries
Finale 1500 meter manlju
1. Itzhak de Laat
2. Sjinkie Knegt
3. Dylan Hoogerwerf


title: FIDEO: Foarútsjen op Lost in the Greenhouse

maintext: Wy sjogge dizze wike alle dagen foarút op it jier fan Kulturele Haadstêd. Dit dogge we troch in pear projekten derút te pikken. Hjoed dogge we dat mei teäter- en muzykfoarstelling 'Lost in the Greenhouse' fan Orkater. It giet oer in Poalsk-Fryske leafde tusken de tomaten en komkommers yn 'e kassen fan Seisbierrum. Der wurdt op it stuit hurd wurke oan it stik dat yn april yn premjêre giet.


title: FIDEO: Ride op natueriis? It kin krekt!

maintext:
Op de Ryptsjerksterpolder stienen de earste riders moandeitemoarn al op natueriis. Nei twa nachten froast is der in tin laachje iis, fan twa sintimeter. Genôch foar in pear echte fans. Trije manlju doarden it al oan op it stik ûnderstrûpte greide by Ryptsjerk. Omdat it yn de lijte leit, kin dêr faak al betiid riden wurde.
Jochem de Vries fan Gytsjerk wie der moandeitemoarn al betiid by, mar doe koe it noch net. "Ik moast mar even sjen hoe't it derhinne lei. Yn de rin fan de moarn waard it al better, it hie wat trochferzen en doe koe it al. It is wol technysk riden, wat lykwicht en faasje hâlde. Ik ha de fuotten drûch hâlden oant no ta."
Julius Heinz koe it ek net litte om even by it iis te sjen. "Hier en daar stappen we erdoorheen, maar het is wel een lekker gevoel om te rijden. Het is wel heel koud, de wind gaat dwars door je heen."
Herman van der Geest hie ek al it gefoel dat it wolris wat wurde koe mei it riden. "Der is in moaie drûge loft. It bliuwt spannend om te riden op natueriis, mar we rinne hjir gjin risiko hear, we kinne net fersûpe. Yn it slimste gefal in wiete poat. Fielst it iis golvjen ûnder de redens. It is hearlik, ik genietsje derfan."
Foar alle dúdlikheid it iis is net geskikt om der massaal op te riden fansels.


title: Ynsammelaksje brân Lichtpunt K'sweach smyt goed 5000 euro op

maintext:
De aksje om jild yn te sammeljen foar de dupearren fan de brân yn Het Lichtpunt yn Kollumersweach hat 5.300 euro opsmiten. Bewenners fan acht apparteminten rekken alles kwyt by de brân yn desimber. Om jild yn te sammeljen is ûnder oare in krystfair hâlden. Ek lokale ûndernimmers skonken jild.
Elke bewenner krijt hast 700 euro. It jild wurdt tiisdei oan de dupearre bewenners oerlange.


title: Daan Breeuwsma pakt Nederlânske titel shorttrack

maintext:
Daan Breeuwsma is op Thialf Nederlânsk kampioen shorttrack wurden. De Akkrumer waard yn de ôfslutende superfinale twadde, en dat wie genôch foar de titel. Twadde waard Itzhak de Laat út Ljouwert. It tredde plak wie foar de ferrassing fan it toernoai, de noch mar 18-jierrige Jasper Brunsmann fan Twellingea.
Troch in blessuere oan syn ljisk die Sjinkie Knegt fan Bantegea net mei oan de superfinale. Dêrtroch wie ek útskeakele foar in poadiumplak yn it algemien klassemint.
By de froulju waard Yara van Kerkhof Nederlâns kampioen, foar Avalon Aardoom. Lara van Ruijven waard tredde. Beste Friezin wie Rianne de Vries op it sechsde plak.
Olympyske Spelen
Troch syn goeie prestaasjes fan snein hat Breeuwsma him nei alle gedachten pleatst foar de 500 en de 1000 meter op de Olympyske Spelen. Hy wûn de 1000 meter en waard twadde op de 500 meter op it NK. Tiisdei wurdt offisjeel bekend makke wa't de lêste dielnimmer op dizze ôfstannen is, mar dat liket dus Breeuwsma te wurden.


title: Kampanje Top Dutch wol Tesla noch hieltyd nei Noarden helje

maintext:
Tesla is noch net fan Noard-Nederlân ôf. Under de namme Top Dutch is der ferline jier kampanje fiert troch Fryslân, Grinslân en Drinte mei help fan sosjale media om Tesla, bouwer fan elektryske auto's, safier te krijen yn it Noarden in nije fabryk bouwe te litten. Dêr is Top Dutch noch net klear mei.
Yn septimber ferline jier waard al dúdlik dat de trije noardlike provinsjes de kommende twa jier op dizze wize trochgean wolle om bedriuwen hjirhinne te heljen. De provinsje lûkt dêrfoar oardel miljoen euro út: jild dat fertsjinne is troch de Noardlike Untwikkelings Maatskippij (NOM).
It giet om seis kampanjes, sei deputearre Sander de Rouwe. Ek Tesla is noch hieltyd yn byld, want it bedriuw hat it fêstigingsbeslút oer it nije fabryk útsteld. Ynkoarten begjint der wer in nije kampanje fan Noard-Nederlân as gadingmakker. Neffens De Rouwe ha seker 22 topminsken by Tesla fia Facebook de kampanje sjoen. Dy kampanje hat al wol ynteresse opsmiten fan oare bedriuwen.


title: Man út Makkingea krijt boete nei dûk skoppen yn auto

maintext:
In 25-jierrige ynwenner fan Makkingea moat in boete fan 275 euro betelje omdat er in dûk skopt hie yn in auto fan in oar. Neffens de Makkingeaster hie de bestjoerder fan dy auto nei links stjoerd op it momint dat hy foarby ried. Dat wie op de dyk fan Donkerbroek nei Makkingea.
Neidat beide bestjoerders stopt wiene, gie de man út Makkingea ferhaal heljen. Hy soe de doar fan de auto iepenlutsen ha en de bestjoerder útmakke ha foar 'idioat'. Dêrnei trape er in dûk yn de doar.
De dupearre autobestjoerder ferklearre foar de rjochter dat er him ergere hie oan it rydgedrach fan de man út Makkingea. Hy wie oan it bumperkleven, hie mei grut ljocht seind en wie mei grutte snelheid foarbyriden.
De offisier fan justysje en de rjochter wiene it der oer iens dat de man him fierstente agressyf gedroegen hie yn it ferkear, wêrnei't de man in boete krige.


title: Doelman Hahn fan SC Hearrenfean wer blessearre

maintext:
Doelman Warner Hahn fan SC Hearrenfean is op trainingskamp yn it Spaanske La Palma opnij blessearre rekke. Syn skouder rekke út de kom, mar is no wer weromset. Hahn sil yn Nederlân fierder ûndersocht wurde.
Yn de earste kompetysjewedstriid fan it seizoen rekke Hahn ek al blessearre oan it skouder. Hy koe doe wikenlang net spylje.


description: De NHL Stenden Hegeskoalle yn Ljouwert kriget goed hûnderttûzen euro subsydzje fan de Provinsje Fryslân om it gebrûk fan meartaligens op basisskoallen te s

title: Provinsje jout NHL Stenden subsydzje foar meartaligens


title: Cambuur ferliest nei strieminne earste helte fan Jong Ajax

maintext:
Cambuur hat moandeitejûn ferlern op besite by Jong Ajax. Op sportkompleks De Toekomst waard it 3-2 foar de Amsterdammers.
De ploech fan Sipke Hulshoff spile in apatyske earste helte. Min útferdigenjen smiet de earste kâns op foar Jong Ajax en Mateo Cassierra sette syn ploech mei in moai skot op 1-0. Noa Lang soarge in pear minuten letter al foar de 2-0, nei't Cambuur op 'e nij de bal net goed fuortwurkje koe. Middenfjilder Carel Eiting makke der sels 3-0 fan. Grutter waard de skea net foar Cambuur, al krige Jong Ajax noch wol wat kânsen.
Nei it skoft stie der in oar Cambuur, dat mear yn te bringen hie. De earste kânskes wienen noch foar Jong Ajax, mar Nigel Robertha sette Cambuur nei in oare spyljen op it skoareboerd. Hy skeat raak by de twadde peal út in foarset fan Xander Houtkoop. Sai van Wermeskerken wie dêrnei ticht by de oanslutingstreffer. Syn foarset waard troch gjinien rekke en einige op 'e peal. Dochs waard it noch 3-2. Nei in moaie oanfal wie it wer Robertha dy't skoarde, op 'e nij op oanjaan fan Houtkoop. Yn de spannende einfaze gie Cambuur manmachtich op syk nei de lykmakker. De grutste kâns wie foar Robertha, mar yn stee fan syn tredde goal, skeat er wyld oer.
Dêrom bleau it by 3-2. Cambuur bliuwt op it 13e plak stean yn de Jupiler League. Takom freed spylje de Ljouwerters foar de tredde kear yn twa wiken in útwedstriid tsjin in belofteploech. Yn Spakenburg is Jong Utrecht dan de tsjinstanner.
Jong Ajax - Sportklup Cambuur: 3-2 (3-0) 11. Mateo Cassierra 1-0, 17. Noa Lang 2-0, 24. Carel Eiting 3-0, 63. Nigel Robertha 3-1, 76. Nigel Robertha 3-2
Opstelling Cambuur: Erik Cummins; Sai van Wermeskerken, Matthew Steenvoorden, Robbert Schilder, Jordy van Deelen; Mathias Schils, Martijn Barto, Xander Houtkoop; Alvin Daniels (60. Ricardo Kip), Nigel Robertha, Kevin van Kippersluis (46. Darren Rosheuvel)


title: Bergingswein klapt tsjin auto by Stynsgea

maintext:
By Stynsgea is tiisdeitemoarn in bergingswein yn botsing kaam mei in auto. It ûngelok barde op de krusing fan de Bûtenwei en It Oast. Nei alle gedachten seach de automobilist de oankommende wein oer de holle. By de botsing is gjinien ferwûne rekke, mar der wie wol in soad skea oan de berger en de auto.
Fanwegen it ûngelok waard de dyk in skoft ôfsletten troch de plysje.


title: "Trump? Dy man is net hielendal fris yn 'e holle!"

maintext:
Sneon is it presys in jier lyn dat Donald Trump begûn as presidint fan Amearika. It waard in turbulint jier mei in soad al-of-net nepnijs en ynternasjonale fernuvering oer it faak net al te presidinsjele optreden fan de man. Op de freedsmerk wiene net in soad fans fan Trump te finen. "Earst tocht ik noch dat dit wol in goeie saak wie, ris in frisse wyn troch it Wite Hûs, nei de Bush- en Clinton-clans. Mar in grutter gek ha ik nea meimakke."
Oaren sjogge it suver as in grap: "Het is voortdurende cabaret, met deze enige man..." Mar oaren sjogge dêryn wer krek in gefaar: "Ik ha it gefoel dat it ek noch wolris misrinne kin mei dat clowneske gedrach fan dy man." Ek de útspraken dat Trump topfit wêze soe en geniaal, waarden yn twivel lutsen: "Ik bin all-round timmerman, mar tûker as him..."


title: Twa ûngelokken by Koarnwertersân fanwegen glêdens

maintext: Troch pleatslike glêdens binne by Koarnwertersân twa ûngelokken bard. De bestjoerders rekken nei alle gedachten yn 'e slip en kamen yn de fangrail telâne. De twa auto's rekken swier skansearre, mar der binne gjin ferwûnen. Troch de ûngelokken is in koarte file ûntstien.


title: DDFK-gemeenten ûndersykje komst autismekampus

maintext:
De gemeenten Dantumadiel, Dongeradiel, Ferwerderadiel en Kollumerlân litte ûndersykje oft der in autismekampus yn harren gebiet komme kin. It inisjatyf waard yn earste ynstânsje fanwege de kosten ôfblaasd, mar in projektlieder sil no dochs de mooglikheden ûndersykje. De kosten foar it ûndersyk binne sa'n 60.000 euro. De DDFK-gemeenten lizze 10.000 euro op it kleed, de rest fan it bedrach komt fan de gemeenten Achtkarspelen en Tytsjerksteradiel en it Iepen Mienskipsfûns.
Yn Tsjalbert en Burgum binne al fan dizze nije foarmen fan deibesteging foar minsken mei autisme. Yn Drachten is in spesjaal Lyceum. De inisjativen moatte útfal fan jongerein mei autisme yn it fuortset ûnderwiis foarkomme.


title: Mear besikers foar Aldehou, HCL en Pier Pander Museum

maintext:
It Historisch Centrum Leeuwarden, it Pier Pander Museum en de Aldehou hawwe ferline jier mei elkoar 53.000 besikers lutsen. Yn 2016 wienen dat der 49.000. Yn it HCL luts benammen de fêste eksposysje 'Het verhaal van Leeuwarden' in soad minsken. Hieltyd mear minsken witte ek de webside fan it HCL te finen.
De Aldehou luts mei goed 28.000 minsken in rekôrtal besikers. Der kaam benammen in soad folk nei de toer yn de Nacht fan de Ljouwerter Skiednis.


title: Henk Veerman begjint wer op de bank

maintext:
SC Hearrenfean-oanfaller Henk Veerman moat freed yn de thúswedstriid tsjin Sparta wer yn 'e dug-out plak nimme. Trainer Jurgen Streppel jout de foarkar oan Reza Ghoochannejhad yn de punt fan de oanfal tsjin de nûmer lêst fan de earedifyzje. Veerman krige yn desimber yn de útwedstriid tsjin Roda JC foar it earst in basisplak, omdat Streppel ûntefreden wie oer de produktiviteit fan Ghoochannejhad. Yn de seis wedstriden dat Veerman yn de basis stie, skoarde er trije kear (Roda JC, VVV Venlo en Feyenoord).
"Mear fuotbal"
Dochs kiest Streppel tsjin Sparta wer foar Goochannejhad, omdat hy fynt dat der mei de Iraansk international "mear fuotbal" yn 'e ploech komt. Henk Veerman is tegearre mei Morton Thorsby mei fjouwer doelpunten topskoarer by SC Hearrenfean. Reza Goochannejhad hat dit seizoen twa kear skoard, wêrfan't ien kear út in strafskop.
Ofrûne simmer hie FC Utrecht noch belangstelling foar Veerman, mar dy ferkeap gie op it lêste momint net troch.


title: VC Snits ferliest yn Italië mei 3-0 fan Casalmaggiore

maintext:
De follybalfroulju fan VC Snits hawwe woansdeitejûn yn it Italiaanske Cremona ferlern fan Casalmaggiore. Yn sporthal Palardi waard it 3-0 yn sets foar de ploech út Italië. Casalmaggiore wûn de earste set mei 25-17. De froulju fan Petra Groenland koene de twadde set net winne (25-19) en dêrtroch kaam der al in ein oan it Europeeske aventoer foar de Snitser froulju. Ek de lêste set wie mei 25-17 foar Casalmaggiore.
It kontrast tusken VC Snits en de Italianen is grut. De Snitsers binne amateurs en de gemiddelde leeftiid fan de ploech leit krekt boppe de 20 jier. De langste spylster is Lize Braaksma mei 1.90 meter. De Italianen binne full-prof. Se wûnen yn 2016 de Champions League. Se ha mear ûnderfining mei in gemiddelde leeftiid fan hast 30 jier. Boppedat ha se fiif spylsters fan 1.90 meter en langer, mei as útsjitter Brayelin Martinez út de Dominikaanske Republyk fan leafst 2.01 meter. It wie dus in bytsje "Klein Duimpje tsjin de Reuzen".
Nettsjinsteande it ferlies wie Lize Braaksma tefreden oer de wedstriid, sa falt te lêzen op de webside fan de Italiaanske follybalklup. Neffens Braaksma hat VC Snits de stipe fan it publyk oant it lêste punt fielt, mar is it spitigernôch net slagge is om minstens ien set te winnen.


title: Soad belangstelling foar stâl Jurre 495

maintext:
Jelmer Chardon en syn frou Anita fan Jorwert binne alwer drok oan it wurk. Echt tiid om nei te genietsjen nimme de eigeners fan de hynst Jurre 495 net. Jurre wûn ôfrûne sneon de hynstekeuring foar de twadde kear op rige, mar der komt net in grut feest. De Chardons witte wat nedich is om oan de top te kommen en dêr ek te bliuwen, fertelt Jelmer. En dêrom binne se al gewoan wer oan it wurk.
In soad belangstelling foar harren stâl wie der wol de ôfrûne dagen. Op de iepen dei, dêr't de hynsten fan stâl Chardon te sjen wienen, kamen ôfrûne snein hûnderten minsken ôf. En it reint telefoantsjes mei felisitaasjes en reservearrings foar sied fan Jurre en de oare tophynsten, fertelt Chardon. De oerwinning betsjut dat der wer ynvestearre wurde kin yn bygelyks nije foallen. En dat is fan grut belang foar de takomst.


title: FNP: Minder gaswinning Grinslân, mar hoe komt it yn Fryslân?

maintext:
De FNP steatefraksje wol fan deputearre Schrier witte wat de gefolgen foar Fryslân binne, no't de gaswinning yn Grinslân fermindere wurdt nei de ierdbeving fan ôfrûne wike. De FNP hat fernaam dat der no mear gas út Fryske putten helle wurdt en wol fan Schrier hearre of dit ek echt sa is.
De fraksje wol dêrneist fan de deputearre witte oft der neist it gasfjild by De Pein noch mear putten binne dêr't yllegaal gas wûn wurdt. De FNP hie de fraach al earder foarlein, mar hat oant no ta gjin antwurd krigen. Dat moat no binnen fjouwer wiken barre.


title: Provinsje yn it spier foar grutte hurdfytsronde

maintext:
De start fan in grutte hurdfytsronde yn Fryslân, lykas de Tour de France, sil hûnderttûzenen besikers lûke. Dat ferwachtet it Mulier Instituut. Dat hat yn opdracht fan de provinsje ûndersyk dien nei de komst fan sa'n hurdfytsronde. Dat soe in grutte promosjonele en ekonomyske wearde hawwe foar Fryslân, seit it Mulier Instituut.
De provinsje tinkt dat it noch de nedige fuotten yn 'e ierde ha sil om in hurdfytsronde nei Fryslân te heljen. Dêr sil de kommende tiid in oanpak by betocht wurde. De provinsje set der grut op yn.


title: Gjin poadiumplak foar Friezinnen op 500 meter yn Erfurt

maintext:
De Friezinnen dy't yn it Dútske Erfurt by de wrâldbekerwedstriden reedriden yn aksje kamen op de 500 meter hawwe krekt net it poadium helle. Marrit Leenstra foel krekt bûten it poadium en waard fjirde mei in tiid fan 38.43. Letitia de Jong einige freed op de earste 500 meter noch op it njoggende plak en ferraste sneon mei de sechsde tiid (38.58). Troch har goede prestaasjes giet De Jong nei it santjinde plak yn it wrâldbekerklassemint.
Anice Das, dy't yn tarieding is op de Olympyske Spelen yn Súd-Koreä, waard njoggende mei in tiid fan 38.87. Mayon Kuipers einige op it tsiende plak mei 39.07.


title: Kollum: "Emoasjes"

maintext:
"Emoasjes... we hawwe der allegear lêst fan, posityf of negatyf. It wurdt in probleem as se net in wei fine kinne om field of utere te wurden. Dan bliuwe se slommerjen en stekke se regelmjittich de kop wer op. In soad minsken mei ûnferwurke emoasjes komme úteinlik by in terapeut telâne, mar it kin ek oars.
De Perzyske dichter Rumi skreau yn 'e 13e iuw dat it minsk-wêzen in soarte fan herberch is mei alle dagen wer nije besite. Freugde, depresje of in flits fan ynsicht komme as ûnferwachte gasten en dy moatte je gastfrij ûntfange. Sels as der in kloft fertriet komt dat mei geweld dyn hiele húsried oan grom slacht. Behannelje dy ek mei earbied want miskien komt er wol om de boel op te romjen en plak te meitsjen foar ekstaze.
Myn emoasjes binne de iene kear positiver as de oare kear. Dat hinget bygelyks fan it waar en de horrormoanen ôf. Ik kin ek bêst wol in binnenfetter wêze ek al lykje ik yn lykwicht. Nei it lêzen fan Rumi syn gedicht, krige ik it idee om myn herberch ek mar ris iepen te goaien om te sjen wa't der allegear komme soene.
As earste stoarme de ergernis deryn. Dy joech ik in glês kâld wetter om ôf te kuoljen. 'Wat skeelt deroan?' frege ik. De ergernis plofte op 'e barkruk en suchte djip. 'Ik siet wer achter sa'n slak op dy rotdyk by Techum dêr't je offisjeel mar 50 ride meie. Ik soe immen ynhelje, mar der pripte krekt in oar foar my en dy bleau ek 50 riden, neist dy oare! Ik fyn soks net normaal, lit sokken thús bliuwe. Mislike sneinsriders!'
Wylst de ergernis it wetter opdronk, huppele de blidens deryn. Se joech de ergernis spontaan in tút op it wang wylst dy gau de holle fuortdraaide. 'It is dochs sok hearlik waar! Einlings is it drûch en koe ik de ruten wer himmelje. Dan fiel ik my sa lokkich en no ha 'k wol nocht oan in bakje tee.' Se gong neist de ergernis sitten dy't wer djip suchte. 'Fine jo it dan gjin moai waar?' frege de blidens. 'Foar salang't it duorret wol mar dat is hjir meastal net sa lang,'prottele de ergernis. 'Je moatte de moaie mominten omearmje, en net sa seure. Skande fan sa'n prachtige dei. Proast!'
Doe't se proasten en de ergernis alwer in lyts glimke om 'e mûle krige troch it oansteklike entûsjasme fan de blidens, kaam de noed der skruten by. Ik frege hoe't it gong. 'Min, want myn hynder is kreupel. Neffens de bistedokter is it in peesblessuere en moat er fjouwer wiken rêst ha, mar ik meitsje my wol soargen. Aanst giet it net mear oer, ik wit ek net hoe't it kommen is en it skynt dat Fryske hynders net sokke sterke pezen ha en aanst hat it myn skuld west, kin ik noait mear ride en ....'
'HO!' rôp de ergernis. 'Hjir kin ik dus net oer, hin! Dat geseur oer dingen dy't wol of net barre kinne wylst je dat hielendal noch net witte. Miskien giet it dan yndied wol better en sa'n bist kin him dochs in kear ferstappe? Do hast dyn ankel dochs ek wolris ferstûke? Soks giet ek mei rêst oer. Dat sil foar sa'n hynder ek wol sa wêze.' 'Dat sei de bistedokter ek al,' sei de noed. 'Miskien hast yndied wol gelyk. Fijn dat we it der efkes oer ha kinne.'
Ik ha de noed waarme poeiermolke jûn en op in bepaald momint wiene se ynienen allegear ferdwûn. Doe ha 'k de boel mar opromme en koe 'k moai myn eigen gong wer gean."


title: Steigerbouwer protestearret tsjin boete arbeidsynspeksje

maintext:
Steigerferhierder Sijperda B.V. út Snits is it net iens mei in boete fan 16.200 euro, dy't it bedriuw oplein krigen hat fan de arbeidsynspeksje. Sijperda soe syn personiel op in ûnfeilige steiger wurke litten ha. Dat wie yn maaie 2014 by de sloop fan in tsjerketoer yn Dronryp. Neffens in ynspekteur fan de arbeidsynspeksje wie der op 12 meter hichte gjin leuning en hie in meiwurker wol in harnas oan, mar siet er dêr net mei fêst.
Sijperda skriuwt syn meiwurkers foar harren oan te linen as de leuning ûntbrekt en neffens it bedriuw kin it der neat oan dwaan dat dat net bard is. De steigerferhierder stapt no nei de Ried fan Steat om de boete oan te fjochtsjen. Utspraak yn dizze saak folget oer seis wiken.


title: Dochs ferlies foar VC Snits nei sterke comeback yn Zwolle

maintext:
De follybalfroulju fan VC Snits hawwe sneontejûn de topper tsjin Regio Zwolle ferlern. De wedstriid tusken de nûmers twa en trije fan de earedifyzje waard in fiifsetter, wêryn't de thúsklup oan it langste ein luts (3-2).
De ploech fan coach Petra Groenland sette net goed útein en ferlear de earste twa sets: de earste mei 25-23 en de twadde mei 25-21. Dêrnei wie it de beurt oan Snits en mei in sterke comeback soargen sy derfoar dat der in fiifde set oan te pas komme moast. Neidat Snits de tredde set mei 25-13 en de fjirde mei 26-24 wûn, koe it ek net noch de lêste set binnenslepe. Dy gie krekt ferlern: 16-14.
Nettsjinsteande it ferlies tsjin de ploech út Zwolle bliuwt Snits op it twadde plak stean. Folgjende wike sneon spilet Snits thús tsjin Alterno út Apeldoorn.


title: Frijwilligers bestride ferwyldering fan Hegewiersterfjild

maintext:
Frijwilligers fan Natuurmonumenten binne op it stuit drok dwaande om it ferwylderjen fan skulpe-eilântsjes yn natuergebiet it Hegewiersterfjild te bestriden. It is hânwurk en it komt der op oan. Mar as it net bart, bliuwe de fûgels fuort en wurde der gjin lytse piken produsearre troch de wytstirns en de klút. Dy soarten binne ôfhinklik fan dizze briedgebieten.
Gewoanwei briede se oan see, mar dêr giet it sa no en dan mis troch stoarm, heech wetter of fersteuring. Dy problemen hawwe sy net yn it Hegewiersterfjild dat binnendyks leit tusken Harns en Kimswert. Mar omdat de see dêr net komme kin, groeie der allegear planten op.


title: Fryske skoalbern dogge ek leaver wat oars as lêzen

maintext:
Jongeren en bern lêze hieltyd minder. By de bern op de middelbere skoalle lêst minder as de helte langer as tsien minuten yn 'e wike. Dat docht bliken út ûndersyk fan Sosjaal en Kultureel Planburo. By learlingen fan Piter Jelles !mpulse yn Ljouwert liket dat net folle better te wêzen. Krekt as oare jongeren lêze se amper noch en hielendal net frijwillich. Se dogge leaver wat oars, sa as sporten en útgean. En dat fernimme se yn de biblioteken.
Guon Fryske biblioteken besykje it lêzen wer ûnder de oandacht te bringen troch lêskonsulinten nei de skoallen te stjoeren. Marga Zitman is lêskonsulint yn Drachten en sy fernimt dat it best wol dreech is en dat de achterútgong sichtber is. Sels as it slagget, is it lestich om de skoalbern ek oan it lêzen te hâlden. Want ja... dy smartphone.


title: Boubedriuw wol hûzen Bitgum "gewoan bouwe" by genôch keapers

maintext:
Mochten binnen in healjier genôch keapers har melde foar de seis nije wenten yn it bouplan Fjildsicht yn Bitgum, dan sil boubedriuw Lont dizze húzen gewoan bouwe. Dat seit direkteur Jetze Lont fan it boubedriuw.
It bedriuw hat hast in jier lang dwaande west om de seis hûzen te ferkeapjen, mar der is mar ien keapkontrakt ôfsletten. Lont woe de huzen dêrom ferkeapje oan in private belizzer, dy't dêr hierwenningen yn de frije sektor fan meitsje wol. Mar om't de keaper oan it kontrakt fêsthâldt, moat Lont no in healjier wachtsje. Mochten binnen in healjier minimaal fiif fan de seis wenten ferkocht wurde, dan wurde de keapwenningen gewoan boud.
Tsjin it feroarjen fan de plannen is opskuor ûntstien yn it doarp. Doarpsbelang is derop tsjin om fan de keapwenten hierwenningen te meitsjen. It bestjoer hat oanbean om promoasje foar de keaphuzen te meitsjen.


title: Sykaksje nei oerfaller fan tankstasjon op It Hearrenfean

maintext:
De plysje hat woansdeitemiddei bylden frijjûn fan de oerfal op in tankstasjon op It Hearrenfean. Ferline wike tiisdei waard it tankstasjon oan it Boargemaster Kuperusplein oerfallen. De dieder, dy't op in frouljusfyts arrivearre, gie de winkel binnen en bedrige in meiwurkster.
Uteinlik naaide de man op in fyts út, mei in jildbedrach út de kassa. De plysje hat no in sykaksje opset en freget minsken dy't mear witte har te melden.


title: Wetterskip betellet net mei oan skjinmeitsjen Fabryksfeart

maintext:
It Wetterskip sil net meibetelje oan it opknappen fan de Fabryksfeart by Stynsgea. Dat hat de organisaasje oan de gemeente Achtkarspelen witte litten. De fersmoarge Fabryksfeart is neffens de lilke omwenners al in skoft oan in skjinmakbeurt ta. Ek soene sy graach sjen dat der wâlbeskoeiïng komt.
De gemeente hie yn prinsipe 150.000 euro reservearre, mei as betingst dat oare partijen it projekt meifinansiere soene. No't dat faai stiet, moatte de omwenners noch mar sjen oft der gau wat dien wurdt oan de feart. Wethâlder Jouke Spoelstra fan Achtkarspelen sil meikoarten mei de projektgroep om tafel, om it ferfolchtrajekt te bepraten.


title: Lutz Jacobi: "Mar ien froulike wethâlder is spitich"

maintext:
It nije kolleezje fan Ljouwert telt ien frou. Dat seit neat oer de kwaliteit fan de wethâlders, mar it foel tiisdei wol fuort op by de presintaasje fan it nije kolleezje fan b. en w. yn de gemeente Ljouwert. Lutz Jacobi, fraksjefoarsitter fan de PvdA yn Ljouwert en ûnderhanneler by de formaasje fan de nije koälysje, fynt it beheinde tal froulju op bestjoerlike posysjes spitich. "Ik bin hiel bot foar mear diversiteit. Net allinnich mear froulju op hege politike amten, mar yn it algemien mear diversiteit. De polityk as in ôfspegeling fan de maatskippij soe winsklik wêze", seit Jacobi.
Jacobi wol de kommende jierren dan ek mei de PvdA besykje de proseduere foar it beneamen fan wethâlders te feroarjen. Dat wie no foar de ôfrûne ferkiezingen noch net mooglik. Der wie dêrtroch net folle spylromte foar in nije wethâlder fan PvdA-hûze.


title: Miste filmsêne Stan Laurel yn Ljouwert

maintext:
Yn it Fries Film Archief yn Ljouwert binne filmfragminten fan de Ingelske komyk Stan Laurel opdûkt, dy't nergens oars op de wrâld mear te finen binne. It binne bylden út de stille film "Detained" (1924), dy't yn oare kopyen fan de film ûntbrekke. De film "Detained" wurdt takom sneon en snein fertoand yn Filmhûs Slieker.
De filmkopy siet tusken in partij âlde nitraatfilms, dy't jierrenlang by de Ljouwerter fotograaf Hendrik van Kampen yn de kelder leinen. Sûnt 2007 binne se yn besit fan it Fries Film Archief. Wylst er dwaande wie mei de ynventarisaasje fan de films om se te digitalisearjen, die argyfmeiwurker Jurjen Enzing de opmerklike ûntdekking.
Laurel oan de galge
Jurjen Enzing werkende yn de film de akteur Stan Laurel, dy't letter bekend waard mei Oliver Hardy as komysk filmduo. Yn Nederlân wienen Laurel & Hardy tige populêr as "De Dikke en de Dunne". Tegearre makken se tusken 1927 en 1951 mear as hûndert films. Foar dy tiid makke Laurel solofilms.
Doe't Jurjen Enzing de film foar it earst op syn 35-milimetertafel beseach, wist er net om hokker film it gie, want de titel ûntbruts. Nei efkes googeljen kaam Enzing derachter dat it om de film "Detained" (Finzen) gean moast, in solofilm fan Laurel út 1924. Yn in boek fan de twa Laurel & Hardy-eksperts Ted Okuda en James L. Neibaur stiet dat der yn de oarspronklike ferzje fan "Detained" in ikoanyske sêne mei in galge sitte moast, dy't letter spitigernôch út de film knipt wie. Mar Enzing hie sjoen dat dizze sêne wól yn de kopy fan it Fries Film Archief siet. Hy begriep doe dat er wat bysûnders yn hannen hie.
Detained
Yn "Detained" bedarret Laurel yn de finzenis, mar hy wit te ûntsnappen nei in oantal mirakuleuze aventoeren. Hy komt yn de strop fan in galge telâne en hinget himsels op. Syn nekke wurdt dêrby in pear meter útrekt, in tige 'special effect' yn dy tiid. Dit is de sêne dy't ferlern gien wie, mar dy't wol yn de filmkopy yn it Fries Film Archief te sjen is. Njonken de sêne mei de galge binne der mear stikjes úthelle. Yn de jierren 30 waarden bioskoopfilms faak ynkoarte om se te ferkeapjen foar thúsgebrûk. Oars pasten se net op de lytse filmprojektors. Alle "oerstallige" bylden waarden der útknipt. De kopy fan "Detained" fan it Fries Film Archief wie spesjaal bedoeld foar de Nederlânske merk, want hy hat Nederlânsktalige tuskentitels.
Ynternasjonale befêstiging
Nei syn ûntdekking kaam Jurjen Enzing fia it Eye Filmmuseum yn kontakt mei Lobster Film yn Parys. Lobster is in kommersjeel filmargyf, spesjalisearre yn restauraasje en digitalisearring en ferneamd om syn kolleksje Laurel & Hardy-films. Ek "Detained" sit yn dy kolleksje, mar sûnder de neamde sêne mei de galge. Lobster Film wie tige entûsjast oer de fynst en hat by filmlaboratoarium Haghe Film yn Amsterdam in negatyf fan de film meitsje litten. Yntusken hat it Fries Film Archief in digitale kopy krigen fan de hiele film, ynklusyf de missende bylden.
Ek de eksperts Okuda en Neibaur, skriuwers fan "Stan Without Ollie: The Stan Laurel Solo Films, 1917-1927", binne bliid mei de fynst. Neibaur: "I think it is very important news for comedy film history. I do believe you have the only footage containing the scenes that we indicated were lost in our book. Yes, this very exciting news."
Foto Vaka
De kopy fan de film stiet op in 35-milimeter nitraatfilm, materiaal dat yn de jierren 20 en 30 fan de foarige iuw brûkt waard om films op te nimmen. It is tige kwetsber, it brekt of ferbrânt samar.
De film is yn 2007 mei in grutte partij oare nitraatfilms by it Fries Film Archief brocht troch amateurhistoarikus Dirk Swierstra. De films kamen út de kelder fan de eardere fotograaf Hendrik van Kampen fan Foto Vaka yn de Sint Jacobsstrjitte. Neffens de famylje Van Kampen hat Hendrik van Kampen koart nei de oarloch de partij films opkocht om te fertoanen. Mar omdat hy net de geskikte apparatuer hie om de films op te draaien, bedarren de filmblikken yn de kelder. De films binne noait besjoen. Wat der op stiet, is net bekend. Dat nijs bewarret it Fries Film Archief foar in oare kear.
En fia dizze link fan it Fries Film Archief is de komplete film "Detained" fan Stan Laurel te sjen, ynklusyf de bewuste sêne mei de galge.
De film wurdt ek fertoand yn Filmhûs Slieker op sneon 13 en snein 14 jannewaris.


title: Kuorballers LDODK spylje thús lyk tsjin koprinner PKC

maintext:
LDODK hat sneontejûn de earste kompetysjewedstriid fan 2018 tsjin koprinner PKC út Papendrecht lyk spile. Yn sportsintrum Koartsweagen gie de wedstriid tusken de nûmers trije en ien fan de kuorbal league hieltyd lyk op en dus wie in lyk spul úteinlik in logysk gefolch. It waard op De Gordyk 26-26.
LDODK en PKC wiene bot oanelkoar weage. De rêststân fan 12-12 joech dat ek oan. Yn de twadde helte ûntrûnen beide ploegen inoar opnij net in soad. It bleau de hiele wedstriid spannend. PKC like krekt foar de ein de oerwinning derút te slepen, mar Tim Flokstra makke dochs noch de lykmakker. Foar de ploech fan trainer Erik Wolsink wie Marjolijn Kroon op skot mei sân doelpunten.
Opmerklik is dat PKC no al 56 reguliere wedstriden yn de kuorbal league net ferslein is. De lêste nederlaach wie op 21 desimber 2014 mei 23-17 tsjin ... LDODK, mei trainer Jan Sjoerd Pool.
Troch it lyk spul bliuwt LDODK tredde en PKC earste. Oare wike sneon spilet LDODK yn Nijeveen tsjin DOS'46.


title: Rykswettersteat: Ofslútdyk is in "hoofdpijndossier"

maintext:
De sitewaasje by de Ofslútdyk is foar Rykswettersteat in "hoofdpijndossier". Dat seit wurdfierder Melanie Mulder. It ferkear fan Fryslân nei Noard-Hollân stie moandei oerenlang stil op de Ofslútdyk, om't de brêge by de Stevinslûzen fanwegen in steuring iepen stean bleau. Mulder: "De oorzaak van de storing weten we nog niet precies. Het is een technische storing."
Rykswettersteat kin noch net sizze wat de ynstânsje dwaan kin om de problemen mei de Ofslútdyk yn de takomst foar te kommen.


title: Betingsten skeind by ferhuzing orka Morgan nei Spanje

maintext:
Orka Morgan is yn 2011 ûnder in ferkeard ferlechje ferhuze fan it Dolfinarium yn Harderwijk nei Loro Parque op Tenerife. Dat seit alteast de stichting Free Morgan yn in rjochtsaak tsjin it ministearje. De orka, dy't yn 2010 yn de Waadsee oanspielde, soe yn it Spaanske park allinnich foar ûndersyk en edukaasje brûkt wurde, en net foar ekonomyske doelen. Mar no't Morgan yn ferwachting is, seit de stichting dat de betingsten fan it ministearje skeind binne om't it sûchdier yn in fokprogramma brûkt is. Der soe dêrom in nije beoardieling komme moatte wat it bêste is foar it wolwêzen fan de orka.
De earste sitting fan de rjochtsaak wie tiisdei. De rjochter hopet oer seis wiken útspraak dwaan te kinnen. Der hawwe yn it ferline meardere rjochtsaken west om Morgan frij te krijen. It is yn Europa de iennige orka út it wyld, dy't fêst sit.


title: Poëzijmasines yn Tresoar foar LF2018

maintext:
Fjouwer metershege masines draaie stadich en sûnder lûd yn de stúdzjeseal fan Tresoar yn Ljouwert. Op de masines draaie banen fan likernôch in meter breed mei dêrop in ferskaat oan tekst en byld. De 'poetry boosters' meitsje diel út fan de útstalling oer fisuele poëzij, it grinsgebiet tusken taal en byld: wurden dy't bylden oproppe en bylden dy't om wurden freegje. Fjouwer Fryske dichters, Eeltsje Hettinga, Elmar Kuiper, Sytse Jansma en Grytsje Schaaf, hawwe gearwurke mei keunstners Machteld van Buren, Kaneli & Smit en Hans Wijnbergen.
Grytsje Schaaf skreau al har gedichten mei de hân út. Dy binne dêrnei yn stikken knipt en wer oan elkoar naaid op de tekstylbanen. "Troch mei oaren gear te wurkjen hat my in soad ynspiraasje jûn en sjochst wer mei oare eagen nei dyn eigen wurk." Sytse Jansma sette allegear streekjes op de baan en wurke gear mei saksofonist Hans Wijnbergen. "Elk streekje kinst sjen as in weach, yn de see ha weagen ek gjin fêst patroan en giet it einleas troch."
Quatrebras
It idee foar de ynstallaasje is ynspirearre op it literêre tydskrift Quatrebras út de jierren fyftich en sechtich, mei wurk fan Fryske dichters as ûnder oare Hessel Miedema en Josse de Haan. "Dy mannen ha it paad frij makke foar keunstners dêrnei. De Fryske dichters yn dit projekt wurkje no gear mei byldzjend keunstners," leit Tresoar-direkteur Bert Looper út.
Neist de poëzijmasines bestiet de útstalling út noch twa ûnderdielen: de skiednis fan Quatrebras is te sjen yn in aparte romte mei fitrines en der is noch in seis meter brede 'media-masine' dy't op ledskermen bylden toant fan ynternasjonale fisuele poëzij en fisuele poëzij yn Fryslân.
De trije ûnderdielen fan fisuele poëzij hearre by de útstalling 'Sssstt....! Hjir flústeret de tiid'. Dat is in ûnderdiel Lân fan taal, wat wer diel útmakket fan LF2018. Fan freedtejûn 18.00 oere ôf is de tentoanstelling iepen foar publyk. De tentoanstelling duorret it hiele jier.


title: Ek beide Fryske winkels Kijkshop slute de doarren

maintext:
Alle santich winkels fan Kijkshop slute de doarren. Fryslân hat noch twa Kijkshops: ien op It Hearrenfean en ien yn Snits. De winkelketen hat al jierren te krijen mei flinke ferliezen. De Sweedske eigener freget tiisdei fallisemint oan by de rjochter, sa hat de ynvestearder witte litten.
Lanlik wurkje der sawat 400 minsken by de Kijkshop. Dy komme allegear op strjitte te stean.
It is neffens in wurdfierder fan de eigener no oan in kurator om te sjen oft der in ferkeap of trochstart mooglik is. Dy kin ek beslute dat de winkels tydlik wer iepengean as dat yn it belang is fan de ferkeap fan de ynboel.
De webside en it callcenter fan de Kijkshop binne tydlik ûnberikber.


title: Kuorballers SCO ûnderút tsjin koprinner Groen Geel

maintext:
SCO is der sneontejûn net yn slagge om yn de útwedstriid tsjin Groen Geel foar in stunt te soargjen. De ploech fan trainer Aegle Frieswijk en nûmer fjouwer fan de kompetysje gie tsjin de koprinner fan de haadklasse A ûnderút. Yn Wormer waard it 28-24 foar de thúsklup.
It wie in lykopgeande wedstriid tusken SCO en Groen Geel. Nei de earste helte stiene de besikers mei ien doelpunt efter (13-12). Neidat it yn de twadde helte 17-17 stie en in stunt yn de loft hong, sette de thúsklup oan en rûn it út nei 28-24.
Folgjende wike snein spilet SCO yn en tsjin Wageningen.


title: Snits Wyt Swart wint mei tsien man Fryske fuotbalderby

maintext:
Op sportpark Skoatterwâld hat Snits Wyt Swart sneontejûn de Fryske derby yn de haadklasse fan Hearrenfean wûn. Nettsjinsteande in betide reade kaart foar de Snitsers, wie de ploech fan trainer Germ de Jong dochs te sterk foar dy fan Marcel Valk. Op It Hearrenfean waard it 2-0 foar de besikers.
It begjin wie foar Snits Wyt Swart. Alwin Velds en Julian Zeinstra wiene ticht by de iepeningstreffer, mar beide kearen gie de bal krekt njonken. Healwei de earste helte kamen de Snitsers dochs op foarsprong. Jorn Wester kopte de bal efter Hearrenfean-keeper Justin van der Dam. Feest dus by de Snitsers, mar dat feroare doe't oanfierder Wesley Tankink read krige nei in oertreding op Remco Hof. Mei tsien man krige Snits Wyt Swart in goede kans, mar de kopbal fan Jakob Lubbers spatte op de latte útinoar.
Ien minút foar tiid soarge Gerben Visser der mei in knap skot foar dat Snits Wyt Swart foar de twadde kear dit seizoen de Fryske derby wûn.
Hearrenfean - Snits Wyt Swart 0-2 (0-1). 19. Jorn Wester 0-1, 89. Gerben Visser 0-2. Giele kaarten: Jasper Brouwer, Jan Hielkema (Hearrenfean), David van der Pol, David Veldmeijer, Wester, Noël Wever (Snits Wyt Swart). Reade kaart: 22. Wesley Tankink (Snits Wyt Swart).


title: Punt foar Snits Wyt Swart

maintext:
Yn de haadklasse A fan in amateurfuotbal hat Snits Wyt Swart sneintemiddei mei 0-0 lykspile tsjin Silvolde. VV Hearrenfean kaam net yn aksje.
Yn de earste helte barde net in soad yn Snits. De stân yn it skoft wie dan ek 0-0. Nei in oere spyljen wie der in kâns foar Van der Pol, mar syn skot rekke de latte. Tsjin de ein fan de wedstriid wiene der noch in pear lytse kânsen foar Silvolde, maar keeper Klaas Boersma stie goed te plak.
Yn it slot fan it duel wiene der noch grutte kânsen foar Bouwmeester (Silvolde), Van der Pol (Snits) en Wever (Snits) mar de begjinstân fan 0-0 wie ek de einstân. In pear minuten foar tiid mocht Nicolas Urrutia noch syn debút meitsje foar Snits.
De wedstriid tusken De Bataven en VV Hearrenfean yn de haadklasse A waard ôfsein. It fjild fan De Bataven wie te min om op te spyljen. Snits Wyt Swart hat no 14 punten út 15 wedstriden, VV Hearrenfean bliuwt op 14 punten út 14 wedstriden stean.


title: LF2018 op Binnenhof: "Kultuer ynsette foar fernijing"

maintext:
Politisy yn Den Haach ha noch te min oandacht foar kultuer en foar Kulturele Haadstêd. 'Durf te investeren in cultuur, het is de motor van de vernieuwing,' seit direkteur Tjeerd van Bekkum fan Kulturele Haadstêd. It is syn belangrykste boadskip fan it 'Pleit fan Fryslân', in list mei 11 punten dy't er tiisdei oanbiede sil oan de Twadde Keamer. Mei deputearre Poepjes, boargemaster Crone en wethâlder Feitsma fan Ljouwert giet er nei Den Haach om dêr oandacht foar te freegjen.
Tinte op Binnenhof
Op it Binnenhof wurdt in grutte tinte opset. Dêryn is in feestlike presintaasje fan it programma fan LF2018, mar foaral omtinken foar de 'legacy': de opbringst fan kulturele haadstêd op langere termyn. Bygelyks duorsumheid en de sirkulêre ekonomy, ynnovaasje, natoer-ynklusive lânbou en de ûntwikkeling fan talint yn Fryslân. Neffens Tjeerd van Bekkum is der al in pear jier in beweging geande yn Fryslân, dy't him ferspriede moat oer it hiele lân. Hy neamt as foarbyld it festival 'Welcome to the Village' dat yn fiif jier tiid útgroeid is ta it belangrykste festival oer duorsumens en ynnovaasje.
Kultuer ynsette foar fernijing
Van Bekkum seit dat kultuer in middel is om fernijing oan te jeien. Hy nûget elkenien, en spesjaal de politisy, út om dit jier nei Fryslân te kommen om kulturele haadstêd mei te meitsjen.
De oanbieding fan it 'Pleit fan Fryslân' oan de Twadde Keamer is tiisdeitemiddei tsjin twaen. Woansdeimoarn praat de keamerkommisje fan ûnderwiis, kultuer en wittenskippen oer it programma fan LF2018. De tinte op it Binnenhof bliuwt twa dagen stean en is frij tagonklik. Kommissaris fan de kening Arno Brok en guon boargemasters gean ek nei Den Haach. Jûns is der in diner.


title: Reedrydploech ferliest stipe fan sponsor AfterPay

maintext:
Reedrydsters Anice Das en Jorien ter Mors reitsje nei de Olympyske Spelen yn Pyeongchang harren sponsor AfterPay kwyt. It bedriuw hâldt nei fiif jier op mei it stypjen fan de reedrydploech. Team AfterPay begûn as opliedingsploech, mar ûntwikkele him ta frouljussprintploech mei Ter Mors as boechbyld. Op de Spelen yn Súd-Korea rydt sy de 500 en de 1000 meter.
Ek by it shorttrack komt se yn aksje. Anice Das rydt yn Pyeongchang de 500 meter. De 31-jierrige sprintster fan it Hearrenfean wûn dizze ôfstân op it OKT, it Olympysk Kwalifikaasje Toernoai yn Thialf.


title: Fergunning azc Balk net rjochtsjildich

maintext: De fergunning fan de gemeente De Fryske Marren foar it asylsikerssintrum yn Balk, is net rjochtsjildich. De direkte buorlju fan it azc wiene nei de rjochter stapt en dy hat harren gelyk jûn. De Balksters binne net tsjin de opfang fan flechtlingen, mar se binne it net iens mei de wize wêrop de proseduere gien is. It azc soe te ticht op harren melkfeehâlderij kaam wêze, wêrtroch't sy net útwreidzje kinne. Troch de útspraak fan de rjochter stiet it azc feitlik yllegaal yn Balk. De gemeente krijt no wol de tiid om de proseduere opnij en better te dwaan. It azc hoecht om dy reden foarearst net ticht.


description: Shorttracker Daan Breeuwsma fan Akkrum komt oare moanne op de Olympyske Spelen op trije ûnderdielen yn aksje. Hy krige tongersdei fan it reedrydbûn te hear

title: Daan Breeuwsma ek yndividueel yn aksje op Spelen


title: Cambuur: Gjin Kallon en Narsingh

maintext:
Cambuur moat it moandei yn de útwedstriid tsjin Jong AZ sûnder Isa Kallon en Furdjel Narsingh dwaan. Sy binnme beiden net fit genôch om te fuotbaljen. Kevin van Kippersluis en Justin Mathieu binne de ferfangers. Cambuur begûn it jier 2018 ôfrûne freed prima mei in 3-2 oerwinning op De Graafschap. Trainer Sipke Hulshoff realisearret him dat ien sweltsje noch gjin simmer makket. "AZ út kin echt in kantelpunt wurde. As we dy wedstriid winne, sitte wy op it finketou."
De Ljouwerters hawwe yn de winterstop as doelstelling útsprutsen de play-offs helje te wollen. As de ynhelwedstriid tsjin AZ wûn wurdt, dan komt Cambuur op 26 punten en is de oansluting mei it linker rychje fûn. AZ is de nûmer foarlêst fan de Jupiler League, mar de fraach is oft , en - sa ja - hoefolle spilers fan de earste seleksje oft moarn spylje sille. De ferwachting is dat moandei wol in oantal spilers fan it earste alvetal aktyf wêze sil yn Jong AZ.


title: Op de Ald Dwinger krijt de natuer wer in kâns

maintext:
Fryslân hat der in unyk stik natuer by. Mar do en ik meie it nea fan tichtby besjen. It giet om it eardere stoart de Ald Dwinger by natuergebiet de Alde Feanen. Dêr waard fan de jierren '20 oant ein jierren '60 fan de foarige iuw al it smoargens fan Ljouwert en omkriten stoart.
Yn de oarloch stoarte der in Lancaster bommewerper del. It ôfrûne jier is hurd wurke om dy te bergjen. As oantinken oan de omkommen bemanning komt der in sweltsjemuorre. Mar it belangrykste doel wie om de Ald Dwinger letterlik yn te pakken en ôf te sluten foar minsken.


title: Auto en buske botse yn Ljouwert

maintext: By in ûngelok tusken in auto en in buske op de Mercuriusstrjitte yn Ljouwert binne sneontemiddei twa minsken ferwûne rekke. De helptsjinsten rukten massaal út, de slachtoffers waarden mei in ambulânse nei it sikehûs brocht. It ûngelok ûntstie nei alle gedachten troch in foarrangsflater fan ien fan de bestjoerders. De plysje sil dat ûndersykje.


title: It giet min mei de rottekoppen, sa blykt út strontûndersyk

maintext:
It giet striemin mei de rottekop yn Fryslân. De Noardske wrotmûs, sa as it bistje hjit, is de iennige sûchbistesoart dy't allinnich yn Nederlân foarkomt. Yn opdracht fan de provinsje hat ekologysk ûndersyksburo Altenburg en Wymenga op 170 lokaasjes socht nei de rottekop. Net mei fallen, mar troch mûzestront te sykjen en dêrfan troch DNA-ûndersyk út te finen om hokker soarte mûs it giet.
Tal fierder ôfnaam
It wie noch net sa ienfâldich om de keuteltsjes te finen, want dy binne hiel lyts. It is foar it earst dat dizze metoade op sa'n grutte skaal brûkt is. Ut it ûndersyk docht bliken dat it tal plakken dêr't de rottekop sit, noch fierder ôfnaam is. By de Grutte Wielen binne sy bygelyks ferdwûn. De soarte docht it benammen goed yn gebieten mei in fariabel wetterpeil en troch de grutte gemalen binne dy der hast net mear.
De rottekop kin dêrtroch de konkurrinsje net oan mei oare mûzesoarten, dy't harren op folle mear plakken thúsfiele.


title: Europeeske delegaasje komt nei iepening Kulturele Haadstêd

maintext:
Fertsjintwurdigers út seis Europeeske regio's en lannen binne nije wike te gast by de iepening fan Kulturele Haadstêd. It giet minsken út Malta, de Faeröer eilannen, Wales, Spaansk Baskelân, Sleeswijk-Holstein yn Dútslân en Galway yn Ierlân.
Sy dogge mei oan in miny-konferinsje oer taal en kultuer. Ek sjogge se by Holwert oan See, Tresoar en it taalpaviljoen Obe. Kommissaris fan de Kening Brok hat it selskip útnûge. Hy wol se faker treffe, om kennis mei elkoar te dielen op it mêd fan taal, kultuer en oare terreinen.


title: Noardeast-Fryslân rikt sport- en ûndernimmingsprizen út

maintext:
Under tasjend each fan sa'n fjouwerhûndert belangstellenden binne freedtejûn yn De Westereen de jierlikse sport- en ûndernimmingsprizen fan Noardeast-Fryslân útrikt. De ferkiezing waard, mei stipe fan de gemeenten út dizze regio, organisearre troch streekomrop RTV NOF. Yn totaal waarden der mear as 25.000 stimmen útbrocht.
Programmeur en aktrise Anke Bijlsma fan Nes krige út hannen fan boargemaster Klaas Agricola fan Dantumadiel de kultuerpriis. Kuorbalferiening De Wâlden út Tytsjerk en Oentsjerk wûn de priis foar sportploech fan it jier. Reedrydster Marijke Groenewoud fan Hallum waard beneamd ta sporter fan it jier. Elsa Rijpstra, dy't oan survivaljen docht, krige de priis foar it grutste sporttalint út de regio.
Undernimming fan it jier waard slachterij Weidenaar út Dokkum. Ta ûndernimmer fan it jier waard Marijke Dikkerboom út Hurdegaryp útroppen.


title: Crone wol mear eigen sizzenskip foar fjoerwurkfrije sônes

maintext:
Ferd Crone, boargemaster fan Ljouwert en foarsitter fan de Veiligheidsregio Fryslân, fynt dat boargemasters mear sizzenskip krije moatte oer it ynstellen fan fjoerwurkfrije sônes. Op âldjiersnacht moast de brânwacht 71 kear yn aksje komme yn hiel Fryslân. Dat is minder as ferline jier mar noch altyd te folle, fynt Crone.
Benammen troch fjoerwurk yn de binnenstêd wiene der ferskate brângefaarlike situaasjes. Sa belâne der fjoerwurk yn de dakgoaten fan it Ljouwerter stêdshûs, wêrtroch't de brânwacht yn aksje komme moast. Net foar neat pleitet Crone foar mear sizzenskip foar boargemasters om fjoerwurkfrije sônes yn te stellen.
Crone: "Ik vind dat burgemeesters meer bevoegdheid moeten krijgen om samen met de gemeentraad, de brandweer en de politie te zeggen: 'dit zijn risicovolle gebieden'. Daarnaast moet het keiharde knalvuuwerk echt de kop ingedrukt worden. Daar moet veel strenger op worden ingegrepen."


title: Fiskkotter fêstrûn by Harns

maintext: In fiskkotter is fêstrûn op de Waadsee by Harns. De kotter leit fêst by de Pollendam, in streamliedingsdaam dy't de fargeul nei Harns op djipte hâldt. Eb- en floedstreamen rinne dêr dwers oer it farwetter en de daam. By floed rinne dêr in soad skippen fêst. De fiskkotter leit bûten it farwetter, lit Rykswettersteat witte. Der hawwe trije sleepboaten dwaande west om de kotter wer los te krijen. Dat is net slagge en dêrom sil der freedtenacht by floed opnij besocht wurde de kotter los te krijen.


title: Ierdbeving Grinslân makket aksjegroep Ternaard striidberder

maintext:
De ierdbeving yn Grinslân besterket de aksjegroep 'Ternaard foar de wyn' yn it stribjen om fierder te gean mei de striid tsjin de gaswinning. Henk Vellinga fan de aksjegroep is bot skrokken fan de swierte fan de beving. Hy hat dan ek te dwaan mei de ynwenners fan it gebiet om Loppersum hinne. Dochs is it foar de aksjegroep ek goed. It stimulearret om motivearre te bliuwen en net 'murw' slein te wurden troch alle gearkomsten dy't organisearre wurde om minsken te oertsjûgjen dat gaswinning net gefaarlik is.
De NAM stelt, sa seit Vellinga, in soad te learen fan it proses yn Grinslân. Mar neffens de aksjegroep is der eins mar ien les: de gaskraan moat sa gau as mooglik ticht. Njonken dat moat der folop socht wurde nei alternative boarnen fan enerzjy, sa seit Vellinga.


title: Westerener hat syn hope fêstige op nije donorwet

maintext:
Nierpasjint Sietse de Vries fan De Westereen hopet dat de nije donorwet dertroch komt. De Earste Keamer praat tiisdei oer de nije donorwet. D66 wol dat de donorregistraasje omkeard wurdt. As minsken neat oanjouwe, binne se automatysk orgaandonor. De wet soe derfoar soargje moatte dat wachtlisten foar organen koarter wurde. Mar de polityk is der noch net oer út.
Ferline jier die Sietse de Vries in oprop foar in nierdonor, ek by Omrop Fryslân. Wy binne in jier fierder, mar in nije nier hat De Vries noch altyd net. Fjouwer kear yn 'e wike moat er dialize ûndergean, alle kearen acht oeren. Dat hat grutte ynfloed op syn libben. Sa kin de argivaris fan de gemeente Dantumadiel noch mar in pear oerkes yn 'e wike wurkje en is er faak wurch.
Der is wol in donor ôfkaam op syn oprop, mar de bloedgroepen komme net oerien. Yn it trajekt sitte se yn de lêste faze. As dat net slagget, moat De Vries wer op de wachtlist. "Foar nierpasjinten, mar ek foar in soad oare minsken, soe de omkearing fan de wet in útkomst wêze", seit De Vries. Oft dat der ek fan komme sil, wurdt op 6 febrewaris bekend. Dan stimt de Earste Keamer oer de wet dy't yn de Twadde Keamer mei ien stim ferskil oannaam waard.


title: Bestjoer MFC Westenkwartier lilk op gemeente Ljouwert

maintext:
It bestjoer fan MFC Westenkwartier yn Ljouwert is lilk op de gemeente. Krekt foar de krystfakânsje hat de gemeente mûnling meidield dat de grienploech net mear skoft hâlde sil yn it MFC Westenkwartier. Dat betsjut dat it wyksintrum per 1 jannewaris de fergoeding dêrfoar net mear krijt. Dat soarget foar in gat yn de begrutting fan in pear tûzen euro.
De bestjoersleden fine it net netsjes fan de gemeente dat se sa let meidield hat dat der wat feroarje sil. Se wolle graach dat de beslissing weromdraaid wurdt, of dat de gemeente in oplossing betinkt foar it gat yn de begrutting.


title: FIDEO: "Lekker, lekker, lekker" mei kroechbaas Jolke

maintext:
Kroechbaas Jolke Nijenhuis (71 jier) is al sa'n fenomeen dat de band Bad Mood in ferske oer him makke hat. Foar it meitsjen fan in fideoklip wienen se yn syn kafee yn Terwispel. Yn 2012 wie Jolke alris te sjen yn Hea! Syn favorite útspraak is "Lekker, lekker, lekker..." En sa hyt it nûmer dan dus ek. De band makket gewoanwei alternative rockmuzyk, mar liet him foar dit nûmer troch Jolke ynspirearje. "Miskien wurdt it wol in karnavalshit", seit bandlid Eduard Rekker.
Jolke dronk earder altyd Amstelbier, mar is oerstapt op Heineken. Nei elke slok seit er "lekker, lekker, lekker". Hy fynt it geweldich dat in nûmer oer him makke is. "In barman dy't sels drinkt, kin wol, as jo de kop der mar by hâlde. Ik nim krekt genôch, jo moatte net te folle sûpe." Hy is alle dagen noch yn it spier, "der binne ek wolris dagen dat ik net wit wat ik doch." Mar hy tinkt der net om oan mei pensjoen te gean: "dit is myn hobby."


title: Marvin Peersman ferlit Cambuur foar Israelyske klup

maintext:
Ferdigener Marvin Peersman giet per direkt fuort by SC Cambuur. Hy sil nei de fuotbalklup Hapoel Tel Aviv, dy't spilet op it twadde nivo fan Israel. De oerstap giet allinne troch as er troch de medyske keuring komt.
Peersman (26) kaam yn de simmer fan 2015 fan Dordrecht nei Ljouwert. It ôfrûne seizoen wie er in fêste wearde. Hy spile 82 wedstriden foar Cambuur.
Nije ferdigener
Cambuur hat ek in nije ferdigener yn byld. Kenny Teijsse komt op proef by it earste alvetal. Hy is transferfrij nei in aventoer by it Amerikaanske San Fransisco Delta. Teijsse (25) spile earder by ûnder oare FC Utrecht, Sparta Rotterdam en Go Ahead Eagles.


title: Op 'e nij flink ferlies foar Aris by koprinner Donar

maintext:
Aris hat op 'e nij mei grutte sifers fan koprinner Donar ferlern. Yn it Grinzer Martiniplaza wûn de thúsploech mei 85-61.
It ferskil wie al gau makke, want nei it earste kwart stie Donar foar mei 24-10. Dêrnei bouden de Grinzers dy foarsprong fier út. Nei trije kwarten basketbaljen wie it ferskil 39 punten. Troch in goed lêste kwart (12-27) makke de Aris de stân wat draachliker. Ein novimber wie it ferskil tusken beide noardlike ploegen noch wat grutter.
Takom woansdei spilet Aris yn de kwartfinale fan de beker thús tsjin Den Bosch. De Ljouwerters moatte dan in ferlies fan 85-58 yn de earste wedstriid goed sjen te meitsjen.


title: Fermiste Dútser yn goede sûnens weromfûn by Lauwerseach

maintext:
De Dútske man dy't earder op nijjiersdei fermist waard yn de omkriten fan Lauwerseach, is teplak. Hy ferkeart neffens de plysje yn goede sûnens. Moandeitemiddei die de plysje fia in Burgernetmelding in oprop om út te sjen nei 24-jierrige Dútser, dy't yn de nacht fan snein op moandei ferdwûn. De plysje sette in grutte sykaksje op tou, mei ûnder oaren plysjehûnen en in helikopter, om de fermiste te finen.
It is noch net dúdlik wat der krekt mei de man bard is.


title: Buorlju Prikkedaam dogge oanjefte fan slimme deadsbedriging

maintext:
De famylje dy't yn Makkingea njonken de crossbaan Prikkedaam wennet, hat by de plysje oanjefte dien fan 'slimme deadsbedriging'. De famylje wol net yngean op de ynhâld fan de bedriging. Dy soe 'te slim foar wurden' wêze. Al jierren sit de famylje yn in juridysk konflikt oer de oerlêst dy't de crossbaan jaan soe.
Neffens wethâlder Henk de Boer sit de deadsbedriging yn in anonime brief. De famylje is derfan oertsjûge dat dy út de rûnten fan de cross-klup komt. Foarsitter Wout van der Molen fan de motorklup seit dat er neat fan de bedriging ôf wit. Yn in kommisjegearkomste naam er der as ynsprekker neidruklik ôfstân fan. Van der Molen seit dat de bedriging him fernuveret, omdat sokke sentiminten op it sirkwy net spylje soenen. Neffens de famylje dy't neist it sirkwy wennet, is it net foar it earst dat der sprake is fan bedrigingen.
De wethâlder ropt alle belutsenen op om "mei respekt foarinoar" de dialooch oan te gean. Hy nûget de famylje en de motorklup út foar in petear, en wol sels wol bemiddelje. De foarsitter fan de motorklup sjocht dat wol sitten.


title: Glêdens op Sintrale As komt troch iepen asfaltstruktuer

maintext:
Glêde diken hawwe de ôfrûne dagen foar in opfallend oantal ûngelokken soarge op de Sintrale As. Juster gie it in tal kearen mis, mar ek ferline wike wiene der al ûngelokken. Meastentiids mei allinne materiële skea, mar soms moasten der ek minsken nei it sikehûs.
Neffens Keimpe Strikwerda fan de ôfdieling Provinsjale Wettersteat fan de provinsje hat dat te krijen mei de struktuer fan it asfalt op de Sintrale As. Dy asfaltstruktuer leit ek op de nije dyk fan Drachten nei Appelskea. "It foardiel fan dizze struktuer is dat it gelûdsredusjearend is en as it reint, is der minder spattend wetter. Mar it grutte neidiel is de glêdens yn de winter."


title: Meardere auto's botse op Ofslútdyk, gjin minsken ferwûne

maintext:
Op de Ofslútdyk binne freedtemiddei meardere auto's mei-inoar in botsing kaam. Nei alle gedachten komt dat troch de tichte mist op de dyk tusken Den Oever en Harns. Der binne gjin minsken ferwûne rekke. Trije auto's kinne net mear fierder ride, dêrfoar is in bergingsbedriuw oproppen.
Troch de oanriding stie der in file op de Ofslútdyk. Der wie ien rydstrook iepen foar it ferkear. Minsken dy't oer de Ofslútdyk ride, wurdt advisearre rekken te hâlden mei it minne sicht.


title: Dielnimmers oefenje iepening LF2018 yn Ljouwerter sintrum

maintext:
De iepening fan Ljouwert-Fryslân 2018 duorret noch in pear dagen. De muzikanten, sjongers en dûnsers dy't der oan meidogge, hawwe alfêst oefenje kinnen op de plakken dêr't it sneon ek echt barre moat. Op ferskate plakken yn it sintrum waard woansdeitejûn mar leafst twa kear it folsleine programma ôfwurke. De omstannichheden wienen net ideaal. It reinde eins de hiele jûn en dat soarge foar in oantal lytse problemen.
Sa die it ljocht in pear kear net wat de organisaasje woe en wienen der wat kommunikaasjeproblemen. Slim is dat lykwols net, want krekt derfoar moast der proefdraaid wurde. Sneon, by de echte iepening, is de ferwachting dat it drûch bliuwt.


title: ''Wy hienen ek in Postcodepriis: twa repen''

maintext:
Hat it doel mei te dwaan oan lotterijen? Yn Eastermar hawwe se dêr fêst in útsprutsen miening oer, mar foar de measten sil jilde dat it mear kostet dan dat it opsmyt. Mar wêrom dogge we dan dochs massaal mei? Op de Ljouwerter freedsmerk troffen we dreamers en realisten. "Ik doch net mei, dan haw ik oan de ein fan it jier altyd in moaie priis fan wat net útjûn is.'' En: "Wy hawwe ris 20.000 gûne wûn en dat yn it hûs stutsen, mar tweintich miljoen, dat is net mear te oersjen".
In oar fertelle: "Ik doch net mei, ik ha genôch en bin gelokkich''. Wer in oar sei: "Ja, wy keapje wol altyd lotten. Ik wol graach in grutte reis meitsje, de bern wat jaan, in húske op in plak dêr't de sinne altyd skynt en in moaie nije auto. Mar miskien is it dreamen dêrfan noch wol it moaiste". Ien frou twivele bot. "Ik ben net verhuisd en heb uitgezocht dat op dat adres al een jaar geen enkele prijs is gevallen, Maar maakt dat de kans nou kleiner, of juist groter om er iets te winnen?"


title: Betinking Remon Bruinsma: "Indrukwekkend en hartverwarmend"

maintext:
"Het is één groot, indrukwekkend iets. Zoveel mensen op de been, hartverwarmend." Dat sei Jenny Minnen, wurdfierster fan de famylje Bruinsma nei ôfrin fan de betinking foar Remon. De 18-jierrige Westerener, dy't in moanne lang fermist wie, waard tongersdeitejûn betocht mei in stille tocht troch it sintrum fan Ljouwert. Dy begûn by De Waag oan de Nijstêd en einige yn de Prinsetún, dêr't Remon op nijjiersdei yn it wetter fûn waard. Sa'n twatûzen minsken wiene by de betinking oanwêzich. "Ik denk dat de familie blij is met zoveel kracht, energie en liefde van alle mensen", sa sei Minnen.
Neffens Minnen wol de famylje Bruinsma no wissichheid ha oer it ferstjerren fan Remon. "De onzekerheid is er nog steeds. We weten dat hij verdronken is, maar je wilt weten wat er gebeurd is. Die vraag blijft en de familie kan geen rust vinden, voordat die zekerheid er is. We hopen dat als mensen dingen weten, ze de familie die rust gunnen."


title: Goed besette seal by Fryske Jûn yn Amsterdam

maintext:
Sa'n 3.600 muzykleafhawwers wienen sneon by de Fryske jûn yn de konsertseal AFAS live yn Amsterdam. Dêrmei wie de seal goed beset. Fryske artysten as Vangrail, Piter Wilkens, Gurbe Douwstra, de Kast en Elske DeWall stienen op it poadium. De organisaasje, Icons of Pop út Volendam, is tefreden oer it besikersoantal. De measte taskôgers kamen út Fryslân, mar der wienen ek in protte minsken út de rest fan Nederlân.
Raynaud Ritsma, sjonger fan Vangrail: "It wie in geweldige jûn, wat in sfear! Wy krigen hûnderten reaksjes op ús Facebookside, de minsken kamen oeral wei." It plan is om de Fryske Jûn takom wer te organisearjen. It is net wis oft it dan wer Amsterdam wurdt; der wurdt ek tocht oan Thialf.
It wie foar it earst dat meardere Fryske artysten yn sa'n grutte seal bûten de provinsje stienen. Omrop Fryslân stjoerde de Fryske Jûn sneon live út op de radio.
A post shared by Gretha Trinks (@grethat) on Jan 6, 2018 at 1:49pm PST


title: Famke fan 15 jier ûnder ynfloed nei sikehûs brocht

maintext:
In famke fan 15 jier is yn de nacht fan sneon op snein nei sikehûs MCL yn Ljouwert brocht, omdat se net goed wurden wie. Dat wie op in besletten feest yn in hoarekagelegenheid oan it Ruterskertier. De plysje waard derby helle. Dy stelde fêst dat it famke ûnder ynfloed fan alkohol wie. Se is mei de ambulânse nei it sikehûs brocht.
Der kaam dyselde nachts noch in melding oer ien dy't net goed wurde wie yn it sintrum fan Ljouwert. In ynwenster fan 26 jier wie yn de fytsestalling oan it Saailân op de achterholle fallen. Nei kontrôle is se oerdroegen oan bekenden. Se hoegde net nei it sikehûs ta.
Fierders waard in 23-jierrige Ljouwerter ynsletten. De man hie in hoarekaferbod. De plysje seach him in kafee oan it Ruterskertier yn gean en dat mocht dus net. De man is oanhâlden.


title: Noch net earder sa betiid: skriezen al werom yn Fryslân

maintext:
It is op it stuit waarmer as gewoanwei om dizze tiid fan it jier. Dat fernimme ek de fûgels: de earste skriezen binne al wer werom yn Fryslân. En dat is in primeur. Boskwachter Sander Veenstra fan Natuurmonumenten hat se moandei by natuergebiet Skrok ûnder Wommels al sjoen. "Ik moast earst wol even mei de eagen knipperje doe't ik se seach, oft it wol echt skriezen wienen. Mar se binne it echt. Ik ha se noch net earder yn jannewaris sjoen, dat is wol hiel betiid."
De fûgels binne krekt werom fan har lange reis út Spanje, Portugal of Afrika wei en moatte no earst oansterkje. "Se binne allinne oan it fretten." Veenstra tinkt ek dat de fûgels troch it waarme waar weromkaam binne. "Mar it hat ek mei ynstinkt te krijen, want yn desimber wie it ek waarmer as oars en doe wienen se hjir net. De wyn is ek geunstich, troch de súdwestewyn hoege se eins allinne mar de wjukken út te slaan en se komme hjir al hinne."


title: Sipke Hulshoff: "Cambuur is klear foar De Graafschap"

maintext:
"Cambuur - De Graafschap, dat is in moai affysje". Dat sei de ynterim-trainer fan Cambuur, Sipke Hulshoff, tongersdei nei de lêste training. Hulshoff hat in goed gefoel foar de wedstriid tsjin de klup fan Henk de Jong en Sandor van der Heide. "Wy hawwe in prima trainingskamp yn Spanje hân, We hawwe in protte arbeid levere. Wy binne der wol klear foar".
Opstelling
By Cambuur is Marvin Peersman skorst. Van der Laan, Mannes, Smeets (siik) en Rossi (noch hiel lang blessearre) binne net ynsetber. Hulshoff woe de opstelling fan Cambuur net bekend meitsje. "Dat is noch in ferrassing", sa sei hy. Cambuur wol yn de twadde kompetysjehelte oansluting fine by it linker rychje. "Fan moarn ôf giet it der wer om. Wy hoopje op in goeie start."
Nije trainer
Technysk manager Foeke Booy liet witte dat hy "met allerlei mensen in gesprek is", sûnder konkreet nammen te neamen. Cambuur siket noch altyd in nije trainer en der sille ek spilers by komme. Booy: "Wij nemen daar de tijd voor. Mensen die er van de buitenkant tegenaan kijken denken dat het zomaar klaar is, maar zo is het niet". As it giet om nije spilers is Booy dúdlik: "Die moeten beter zijn dan de spelers die we nu hebben. We halen geen spelers voor de breedte. Breedte hebben we genoeg".


title: Pulsferbod: "In hurde klap en in dei mei in swart rantsje"

maintext:
Deputearre Johannes Kramer hat gjin goed wurd oer foar de wize wêrop't it Europeesk Parlemint in ein makke hat oan de pulsfiskerij. It ferbod is in hurde klap foar de sektor, seit er. Kramer hat de yndruk dat de diskusje yn it Europeesk Parlemint net gie oer de echte effekten fan it elektrysk fiskjen, mar oer it beskermjen fan nasjonale belangen.
Wethâlder Maria le Roy fan Harns tinkt dat it ferbod gefolgen hawwe kin foar de stêd. Alle jierren komme tûzenen kotters yn Harns de haven yn om fisk en garnalen te lossen. It ferbod is net goed foar it imago fan de Nederlânske fiskerij, seit se. "Het is een dag met een zwart randje." Twa Fryske kotters fiskje elektroanysk, mar yn Harns losse ek in soad fiskersskippen út Urk en út oare plakken.


title: Partijkas GemeenteBelangen SWF wurdt sponsore

maintext:
De partij GemeenteBelangen-Totaal Lokaal yn Súdwest-Fryslân wol de lege partijkas oanfolje troch in gearwurking mei SponsorKliks. As klanten fan bekende webwinkels lykas Bol.com, Wehkamp of Coolblue net rjochtstreeks nei de online-winkel gean, mar dat dogge fia de webside fan GemeenteBelangen, smyt dat de partij jild op. Dat kin oprinne oant sa'n 5 oant 15 persint fan it oankeapbedrach.
GemeenteBelangen seit de earste politike partij te wêzen mei in oerienkomst mei SponsorKliks. De partij wol ekstra jild om de striid mei de lanlike partijen lykas CDA en PvdA oan te gean. Neffens foarsitter Douwe de Boer fan GemeenteBelangen Totaal Lokaal smyt it gjin problemen op dat de partij sponsore wurdt troch it bedriuwslibben, om't de ôfstân te grut is.


title: Produktyf jier foar Amelanner sinnepark

maintext:
It sinnepark op It Amelân hat yn 2017 hast 6500 megawattoere oan elektrisiteit produsearre. Dat is goed acht persint mear as ferwachte. It sinnepark hat 23.000 sinnepanielen en is dêrmei ien fan de grutste sinneparken fan Nederlân. De ôfrûne moannen wie der hiel wat minder sinne as oars. Dochs is de jierproduksje fan it park flink heger as yn it foar tocht waard.
It sinnepark is in inisjatyf fan Eneco, de Amelander Energie Coöperatie AEC en de gemeente Amelân.


title: Omrop TIP: Fiel de Nacht mei Marijke Roskam

maintext:
Prate oer it libben, stil wêze fan de natuer, pikerje oer it tsjuster en dreame oer de nije dei. Omrop Fryslân presintator Bart Kingma praat yn it nachtlike onlineprogramma 'Fiel de Nacht' mei mediatrainer en deifoarsitter Marijke Roskam oer har libben en driuwfearren. Op twadde dei fan it nije jier is dat alles te sjen op telefyzje.
Op it Oerd op It Amelân bringt Bart Kingma middenyn de dunen de nacht troch mei Marijke Roskam. De frou dy't har as sjoernaliste, kommunikaasje-adviseur of deifoarsitter alle dagen beweecht yn de wrâld fan bestjoer, polityk en bedriuwen. Wat stekt se dêrfan op, en hoe brûkt se dat yn har eigen libben, dat folslein yn it teken stiet fan fêsthâlden en loslitten. Op tiisdei 2 jannewaris om 17.15 is de ôflevering mei Marijke Roskam te sjen.
Fiel de Nacht is fan moandei 1 oan en mei freed 5 jannewaris te sjen op telefyzje. De oare gasten binne Jan Posthuma, Rients Ritskes, Greetje Bijma en Bearn Bilker. Op Omropfryslan.nl/fieldenacht is alles oer Fiel de Nacht, de gasten en de ôfleveringen te finen.


title: FIDEO: Dit is de nije biblioteek yn de Blokhúspoarte

maintext: Boekewjirms út Ljouwert kinne fan tongersdeitemiddei ôf terjochte yn in nagelnije biblioteek. Yn de Blokhúspoarte binne fan tongersdei ôf tûzenen boeken te lêzen yn de 'dbieb'. In wike lang wie de biblioteek ticht, en dêrfoar koene minsken tydlik terjochte by in pop-up biblioteek by it Saailân. De iepening waard ferrjochte ûnder grutte belangstelling fan nasjonale en ynternasjonale parse.


title: Plysje lit Drachtster jonges fyts út sleat helje

maintext:
Twa Drachtster jonges moasten freedtejûn fan de plysje de fyts út it wetter lâns de Suderhegewei helje, dy't se der earder sels ynsmiten hiene. De plysje koe de twa efterhelje en wârskôge de âlden. Mei help fan in dreg hawwe de jonges de fyts út it wetter helle. Se krigen boppedat in bekeuring en binne oanmelden by it buro Halt.
De plysje yn Drachten siket ek noch de bestjoerder fan in auto dy't freed op de Folgeraleane rjochtút oer in rotonde ried. De bestjoerder is oanslutend trochriden.


title: Fryske bussjauffeurs net entûsjast oer nije cao

maintext:
Hielendal út de skroeven mei it nije cao-akkoart foar it iepenbier ferfier? Nee, dat binne Fryske bussjauffeurs no net perfoarst. Yn de nije cao, dy't moandei presintearre is, binne ôfspraken makke oer in leansferheging fan 8,3 persint yn trije jier, fermindering fan de wurkdruk, de rol fan útstjoerkrêften en oplieding. It is de útkomst fan in massale staking earder dit jier foar in nije cao. Sjauffeurs kleie der boppedat oer dat se hast gjin tiid ha om te pisjen as dat nedich is. Fakbûnen binne tefreden mei de nije cao, mar de bussjauffeurs sjogge dêr oars nei.
Cao net konkreet
"It is yndie in akkoart, mar bliid kin ik noch net wêze", seit bussjauffeur en ûndernimmersriedlid Iepenbier Ferfier Binne Sjonger fan it Hearrenfean. "Der sitte noch sa'n soad ûndúdlikens yn, saken binne te faach omskreaun." Ien fan de saken dy't yn de nije cao stiet is dat de bussjauffeurs 8,3 prosint mear lean krije oer in perioade fan trije jier. "Dat klinkt hiel konkreet, mar dat wurdt útsmard oer in langere perioade en ik freegje my ôf oft se rekken hâlde mei ynflaasjekompensaasje", seit Sjonger.
Sanitêr skoft
De tiid dy't der is om in sanitêr skoft te hâlden, fynt Sjonger kryptysk. "Wês dúdliker dêryn. Der stiet no yn dat sjauffeurs 'de mooglikheid jûn wurde moat om eventueel in plaspauze te jaan'. Dat hie gewoan dúdliker opskreaun wurde moatten. "Ek oer de 1000 útstjoerkrêften dy't in kontrakt krije set Sjonger fraachtekens. "Dat heart miskien hiel moai, mar tusken no en trije jier gean der ek 1000 minsken út dy't mei pensjoen sille, dus ûnder de streep makket dat neat út Op sosjale media hear ik dit lûd ek by oare bussjauffeurs."
De útkomsten fan de cao wurde ynkoarten foarlein oan de leden fan it fakbûn. Sa't it no liket, sil in grut part nee sizze tsjin de útkomsten.


title: Brânwacht oefenet letter fanwege echte brân

maintext:
In oefening fan de brânwacht fan It Hearrenfean begûn tiisdeitejûn in bytsje letter, omdat in eintsje fierderop echt brân wie. Yn it gebou fan de eardere Rabobank oan it Boargemaster Kuperusplein wie in spoumourre yn de brân flein. GrootHeerenveen meldt dat it fjoer nei alle gedachten ûntstien is troch slypwurksumheden.
It âlde bankgebou wurdt ferboud ta appartemintekompleks. De brânwacht wie der gau by en hie it fjoer flot ûnder kontrôle.


title: Rydynstrukteur misbrûkt 17-jierrich famke

maintext:
In 46-jierrige rydskoallehâlder hat yn juny ferline jier in 17-jierrige tute en betaaste. By de Ljouwerter rjochtbank waard dêrfoar tiisdeitemoarn in wurkstraf fan 120 oeren en in selstraf fan 3 moannen ûnder betingst easke. Under de rjochtsaak bea de man syn ekskús oan by de learlinge en hy ferklearre 750 euro smertejild betelje te wollen. De frou hie dêr om frege. Sy hie oanjefte tsjin de man dien om foar te kommen dat hy mear slachtoffers meitsje koe.
De advokaat fan de Ljouwerter frege de rjochter wol om mei syn útspraak rekken te hâlden mei it feit dat rydskoallehâlders tenei in Verklaring Omtrent Gedrag oerlizze moatte. De rjochter docht op 23 jannewaris útspraak.


title: Letitia de Jong mei oermacht sprintkampioen fan Nederlân

maintext:
Letitia de Jong is de nije Nederlânske kampioene sprint. Nei har twadde plak op de 500 meter en de winst op de 1000 meter fan sneon kamen der snein noch twa earste plakken by. De Jong ried 38.62 op de 500 en 1.16.22 op de 1000 meter. Har grutte konkurrint Anice Das liet it snein lizze op de 500 meter. Se waard fyfde mei 39.14. De 1000 meter fan Das yn 1.17.15 wie goed foar it tredde plak op dy ôfstân en foar it sulver yn it einklassemint. Sanneke de Neeling, de sprintkampioene fan 2016, waard tredde yn de einstân. Letitia de Jong mei troch de winst no as tredde Nederlânske frou nei it wrâldkampioenskip sprint begjin maart yn Sina.
Dai Dai Ntab waard de sprintkampioen by de manlju. Ntab, lieder nei de earste dei, waard twadde op de 500 en fjirde op de 1000 meter. Yn it einklassemint waard Hein Otterspeer twadde en Thomas Krol tredde.
Annouk van der Weijden pakte har earste Nederlânske allroundtitel. Se wûn trije fan de fjouwer ôfstannen. Linda de Vries waard twadde en Melissa Wijfje tredde. Reina Anema fan De Gordyk waard twadde op de 5000 meter en fiifde yn it einklassemint.
Marcel Bosker wie in klasse apart by de manlju. Hy wûn ek trije ôfstannen. Lex Dijkstra waard twadde, Thomas Geerdinck tredde. Marwin Talsma fan Grou waard tredde op de 5000 meter en ek tredde op de 10 kilometer. Yn it einklassemint waard er sânde.


title: Kursus itensieden foar manlju úteinset yn Bûtenpost

maintext:
De frou helpe, josels rêde kinne of no einliks ris ite wat je nea krije, omdat de frou it nea makket. Sa mar trije redenen foar in achttal manlju, om mei te dwaan oan de earste kursus itensieden foar manlju boppe de fyftich yn Bûtenpost.
De kursus, dy't út tsien lessen bestiet, is opset op fersyk fan de manlju sels. By in enkête joegen se oan ferlet te hawwen fan in itensiederskursus. Oan de kursus dogge acht mannen mei. Foar mear is earst gjin plak, mar de belangstelling is folle grutter.
De kursus wurdt organisearre troch de Stichting Keunstwurk, yn it ramt fan it projekt 'Tijd voor talent'. Keunstwurk wurket hjiryn gear mei tal fan lokale kulturele organisaasjes en organisaasjes foar it wolwêzen yn de gemeenten Achtkarspelen en Smellingerlân. Doel is om in nij kultureel oanbod te ûntwikkeljen. In kursus itensieden past dêr net echt by, mar omdat der safolle ferlet fan is, hat Keunstwurk besletten der dochs mei oan de slach te gean.


title: NAM: "Net mear gas út Fryslân, as Grinslân minderje moat"

maintext:
Der sil net mear gas út Fryske putten wûn wurde, as besletten wurdt dat de gaskraan yn Grinslân fierder ticht moat. Dat fertelde Sape Jan Terpstra, komminikaasjemanager by de NAM. De Dokkumer siet snein oan tafel yn it omropprogramma 'Buro de Vries' en melde dat de Fryske fjilden al stadichoan leech reitsje. "De produksje rint dêr alle jierren sa'n 20% tebek en dat is in natuerlik proses."
Allinnich as der nije fjilden yn gebrûk naam wurde, lykas as dat boppe Ternaard, kin der mear gas wûn wurde yn Fryslân. De kâns op ierdbevings yn ús provinsje as gefolch fan gaswinning skat Terpstra yn as 'nihil'.


title: Wurkstraf foar Wartenster mei himpkwekerij yn hûs

maintext:
In man út Warten hat in wurkstraf fan 180 oeren krigen, omdat er in himpkwekerij yn syn hûs hie. De man seit dat dat net allinne syn wurk wie, mar nammen fan oaren woe er net neame. De fertochte hie de plantaazje opset, omdat er jildproblemen hie. Neidat de kwekerij ûntdutsen wie, waarden dy problemen allinne mar grutter. Hy wie in soad jild kwyt oan de opbou en moast netbehearder Liander in soad jild werombetelje, omdat er yllegaal stroom ôftape hie. Ek moast er betelje foar it reparearjen fan syn hûs.
Justysje woe, dat er de fertsjinsten fan de kwekerij ek noch werombetelle. Dêr gie de rjochter net yn mei, omdat dy tinkt dat de man út Warten in skeakeltsje is yn in grutter gehiel.


title: Ljouwert presintearret tiisdei nij kolleezje

maintext:
It nije kolleezje fan Ljouwert wurdt tiisdei presintearre. Dat sei wethâlder Sjoerd Feitsma yn it polityk programma It Polytburo fan Omrop Fryslân Telefyzje. Feitsma is ien fan de fiif wethâlders yn it kolleezje. Mei noch in PvdA-kollega sil er it nije kolleezje foarmje mei leden fan it CDA, PAL-Grien Links en D66. Dy lêste partij is nij yn it deistich bestjoer fan de stêd.
Tiisdei wurdt ek it kolleezjeprogramma bekend. Dan wurdt dúdlik hoe't Ljouwert de ferwachte finansjele problemen op ûnder oare it sosjaal domein oanpakke wol. Feitsma hâldt yn alle gefallen de portefúlje kultuer.